text:
Dore amwe mu makosa abakoresha benshi bakunda gukora mu kazi
Mu kazi umukoresha n’umukozi akenshi bahuzwa n’akazi umukozi akeneyeho umukoresha, igihembo cy’akazi ari cyo umushahara, umukoresha na we akeneyeho umukozi kumukorera akazi neza kugira ngo abashe gutera imbere. Hari igihe ariko bitewe n’ibibazo bivuka mu kazi impande zombi zitabasha gukomeza kumvikana bitewe n’amakosa cyangwa izindi mpinduka zaje mu kazi.
Nyuma yo kubagezaho amakosa akomeye yirukanisha umukozi mu kazi nta nteguza nk’uko biteganwa n’iteka rya minisitiri, uyu munsi turabagezaho n’amwe mu makosa abakoresha bajya bakorera abakozi mu kazi, ni amakosa bakora babigambiriye cyangwa anaterwa n’ubumenyi bucye mu by’amategeko.
1. Kutemerera abakozi kwitabira amahugurwa n’iyigisha
Abakoresha bamwe bajya bangira abakozi kujya mu mahugurwa nyamara si byo kuko bihabanye n’ibyo amategeko y’akazi ateganya.
Amahugurwa n’iyigisha by’abakozi bibareba bose abasinye amasezerano hatitawe ku miterere y’amasezerano y’akazi bafitanye n’umukoresha.
Buri mukozi wemerewe n’Umukoresha we gukurikira inyigisho cyangwa amahugurwa by’akazi afite uburenganzira ku mushahara we wose n’inyongera zawo hongeweho amafaranga asubizwa umukozi mu kigwi cy’ayo yatanze kubera impamvu z’akazi, mu gihe cy’amahugurwa cyangwa inyigisho bitarengeje igihe cy’amezi atandatu (6)
Iyo Umukozi ahugurwa cyangwa yiga adakora igihe cy’amahugurwa cyangwa inyigisho kirengeje amezi atandatu, ahembwa bibiri bya gatatu (2/3) by`amafaranga avugwa mu gika kibanziriza iki.
Igihe cya konji ihemberwa igenewe iyigishwa n’amahugurwa ntigishobora gukurwa mu gihe cya konji isanzwe y’umwaka kandi gifatwa nk’igihe cy’akazi mu kureba uburambe bw’umukozi mu kazi. Muri icyo gihe, umukozi agumana ubwiteganyirize yari asanzwe afite.
Umukozi warangije iyigishwa cyangwa amahugurwa afite inshingano yo gukomeza gukorera ikigo cyamwishyuriye mu gihe kigenwa n’amasezerano rusange, ubwumvikane mu kigo cyangwa amasezerano y’umukozi n’umukoresha, keretse Leta imuhamagariye akazi kubera inyungu rusange z’Igihugu.
Amategeko ateganya ko umukoresha agomba gushyiraho gahunda y’umwaka y’amahugurwa n’iyigisha agamije kongerera abakozi be ubushobozi n’ubumenyi bitewe n’ibyo bakora. Aha ariko umukozi mu gihe na we abona hari amahugurwa agamije kumwongerera ubumenyi, ikigo akoramo cyangwa umukoresha we asabwa kumworohereza.
Ikiguzi cy’amahugurwa cyishingirwa n’umukoresha cyangwa umukozi cyangwa bombi bafatanyije.
2. Kutubahiriza amasaha y’akazi ku bakozi
Amasaha ntarengwa y’akazi ni mirongo ine n’atanu (45) mu cyumweru. Icyakora, umukozi ashobora gukora amasaha y’ikirenga abyumvikanyeho n’umukoresha.
Ingengabihe ya buri munsi y’amasaha y’akazi n’ay’ikiruhuko ku mukozi igenwa n’umukoresha. Ikiruhuko cya buri munsi umukoresha agenera umukozi ntikibarirwa mu masaha y’akazi.
Umukoresha aba agomba guha umukozi ikiruhuko kitari munsi y’amasaha makumyabiri n’ane (24) mu cyumweru atabarirwa mu masaha y’akazi.
3. Gukoresha abana mu kazi
Ubundi bitewe n’akazi, umwana kuva ku myaka 16 aba ashobora gukora akazi runaka, gusa hari imirimo ibujijwe gukoresha umwana utarageza ku myaka cumi n’umunani (18). Abana ntabwo bemerewe gukoreshwa mu kazi imirimo ifite ubukana bubi ku buzima bwabo ndetse n’Imirimo ishobora kwanduza ubuzima bw’umwana, guhungabanya umutekano cyangwa imitekerereze yabo.
Imwe muri iyo mirimo ibujijwe ni ikurikira:
1º Imirimo ihungabanya imiterere y’umubiri w’umwana, urugero nk’imirimo yo mu rugo.
2º Imirimo ikorerwa munsi y’ubutaka, munsi y’amazi, kandi harehare cyangwa hafunganye urugero nk’ubucukuzi bw’amabuye y’agaciro .
3º Imirimo ikoreshwa imashini n’ibikoresho bishobora kugira ingaruka mbi cyangwa isaba guterura no kwikorera umutwaro uremereye.
4º Imirimo ikorerwa ahantu hari ubushyuhe, ubukonje, urusaku, ibitigita n’ibindi byangiza ubuzima bw’umwana;
5º Imirimo ikorwa amasaha menshi, mu ijoro cyangwa ikorerwa ahantu hafunganye.
Umwana ukora afite imyaka (16) ariko atarageza ku myaka cumi n’umunani (18), agomba guhabwa iminsi ibiri (2) y’akazi y’ikiruhuko buri kwezi kw’akazi.
4. Kwimana Icyemezo cy’imirimo yakozwe (Certificate of rendered services)
Iyo amasezerano y’umurimo arangiye, umukoresha aha umukozi ibyo amugomba hamwe n’icyemezo cyemeza ko yamukoreye.
Icyo cyemezo, kigaragaza gusa itariki yatangiriyeho akazi, itariki akazi karangiriyeho, akazi yakoraga cyangwa ubwoko bw’imyanya y’imirimo yakozeho.
Umukoresha wanze gutanga mu minsi cumi n’itanu (15) icyemezo cy’imirimo yakozwe kandi umukozi yagisabye mu nyandiko, cyangwa ntashyiremo kimwe mu bisabwa nk’uko bigaragazwa mu gika cya mbere cy’iyo ngingo, agomba kwishyura indishyi zingana n’ukwezi kumwe (1) k’umushahara uwo mukozi yahembwaga.
5. Gukoresha abakozi imirimo y’agahato
Gukoresha umuntu imirimo y’agahato, gutanga uburenganzira bwo gukoresha umuntu cyangwa kwemera ko hagira undi ukoreshwa imirimo y’agahato mu buryo buziguye cyangwa butaziguye birabujijwe.
Icyakora, imirimo ikurikira ntifatwa nk’iy’agahato:
1 º Umurimo ukorwa hakurikijwe amategeko agenga imirimo itegetswe y’igisirikare;
2 º Umurimo ukorwa hagamijwe kwigisha uburere mboneragihugu no gukunda Igihugu;
3 º Umurimo utegetswe umuntu hakurikijwe icyemezo cy’urukiko kandi ugenzurwa n’urwego rwa Leta rubifitiye ububasha;
4 º Umurimo utegetswe umuntu mu gihe cy’amage, imidugararo cyangwa ibiza.
6. Guhoza abakozi ku nkeke hagamijwe imibonano mpuzabitsina
Guhoza ku nkeke uwo ukuriye mu kazi hagamijwe imibonano mpuzabitsina ku buryo ubwo ari bwo bwose birabujijwe. Kwirukana umukozi ku kazi kubera ko yatanze amakuru cyangwa ubuhamya ku bijyanye no guhozwa ku nkeke hagamijwe imibonano mpuzabitsina bikozwe n’umukuriye mu kazi birabujijwe. Igihe hari ibimenyetso bifatika byemeza ko umukozi yasezeye ku kazi kubera guhozwa ku nkeke n’umukuriye agamije gukorana na we imibonano mpuzabitsina, bifatwa nko kwirukanwa ku kazi nta mpamvu.
Ntabwo umukozi ari igikoresho cy’umukoresha, umukoresha agomba kubaha umukozi we. Ibi byiganje cyane mu bakoresha b’abakozi n’abandi bantu bafite ububasha ku bantu runaka nk’abarimu, abasirikari bakuru, abayobozi n’abandi.
Umuntu wese ukora igikorwa cyo guhoza undi ku nkeke amubwira amagambo cyangwa akora ibikorwa bihoraho bifitanye isano n’igitsina, bishobora kwangiza icyubahiro cye bitewe n’uko bitesha agaciro cyangwa icyubahiro nyir’ukubikorerwa cyangwa kumutera ubwoba cyangwa ikimwaro aba akoze icyaha.
Urugero niba ufite umukoresha uguhamagara kenshi cyangwa ukwandikira kenshi ubutumwa agusaba ko mukora imibonano mpuzabitsina, rimwe na rimwe akagutera ubwoba ko nubyanga bizakugiraho ingaruka mu kazi icyo gihe aba akoze icyaha.
7. Kuvangura abakozi
Umukoresha agomba guha abakozi amahirwe angana mu kazi.
Umukoresha abujijwe gukora ivangura mu kazi rishingiye ku bwoko, ku muryango cyangwa ku gisekuru, ku nzu, ku ibara ry’umubiri, ku gitsina, ku karere, ku byiciro by’ubukungu, ku idini cyangwa ukwemera, ku bitekerezo, ku mutungo, ku itandukaniro ry’umuco, ku rurimi, ku bumuga bw’umubiri cyangwa ubwo mu mutwe no ku rindi vangura iryo ari ryo ryose. Umukoresha wese agomba guhemba umushahara ungana abakozi bakora imirimo y’agaciro kangana nta vangura iryo ari ryo ryose.
8. Kwima abakozi uburenganzira bwo gutanga ibitekerezo
Abakozi n’ababahagarariye bafite uburenganzira bwo gutanga ibitekerezo ku bijyanye n’uko akazi gateye, gakorwa n’uko gakwiye gukorwa.
9. Gukoresha abakozi nta masezerano , nta bwishingizi , ubwiteganyirize , ntibanahemberwe igihe
Umukozi afite uburenganzira bwo gukorera ku masezerano. Amasezerano y’umurimo ashobora kuba ay’igihe kizwi cyangwa kitazwi. Amasezerano y’umurimo ashobora kuba yanditse cyangwa atanditse. Icyakora, amasezerano y’umurimo atanditse ntashobora kurenza iminsi mirongo cyenda (90) ikurikiranye. Umukoresha aba agomba gutanga amasezerano y’umurimo ku mukozi kandi umukozi agahabwa kopi yayo.
Abakoresha amategeko abategeka guhemba umukozi umushahara basezeranye kandi ku gihe, gushyira umukozi mu bwiteganyirize no kumutangira imisanzu mu Kigo cy’ubwiteganyirize bw’abakozi mu Rwanda.
Amasezerano y’umurimo agomba kuba agaragaza igihe atangiriye, igihe azarangirira, umushahara, inshingano za buri ruhande n’uko ibibazo bishobora kuvuka kuri ayo masezerano byahinduka.
10. Gukoresha abakozi igihe cy’igeregezwa kikarenga
Igihe cy’igeragezwa ku murimo ntigishobora kurenza amezi atatu (3). Icyakora, nyuma y’isuzuma ryanditse kandi ryamenyeshejwe umukozi, umukoresha ashobora gusubirishamo igeragezwa mu gihe kitarenze amezi atatu (3) bitewe n’impamvu zumvikana, zishingiye ku miterere y’akazi, imikorere n’imyitwarire by’umukozi.
Iyo igeragezwa rirangiye rikagaragaza ko umukozi ashoboye akazi, ahita ahabwa akazi abimenyeshejwe mu nyandiko n’umukoresha.
Iyo igeragezwa rigaragaje ko umukozi adashoboye akazi, hashingiwe ku isuzumabushobozi ryanditse kandi ryamenyeshejwe umukozi, umukoresha asesa amasezerano y’umurimo nta nteguza. Iseswa ryayo ntirituma hatangwa imperekeza usibye gusa umushahara umukozi yakoreye. Umukozi wongeye guhabwa akazi mu kigo yakoreye mbere kuri uwo mwanya yakozeho ntiyongera gushyirwa mu gihe cy’igeragezwa ry’akazi.
11. Guhindura amasezerano y’umurimo nta bwumvikane bw’impande zombi
Amasezerano y’umurimo ashobora guhindurwa umurimo ugikomeza bisabwe na rumwe mu mpande zayagiranye kandi zombi zibyumvikanyeho. Aho bikozwe impande zombi zitabiganiriyeho biba ari amakosa, amasezerano y’umurimo ntashobora kwimurwa ava ku mukoresha umwe ajya ku wundi umukozi atabyiyemereye.
Umukoresha ashingiye ku nyungu z’ikigo, ashobora kwimurira umukozi ku wundi mwanya utandukanye n’uwo yasabye uri ku rwego rumwe na wo atagabanyije umushahara we n’ibindi agenerwa.
Umukoresha ntagomba gushyira umukozi ku rundi rwego rw’umurimo atabyemeye iyo bishobora kumushyira ku rwego ruri hasi y’urwo yari asanzweho no kumugabanyiriza umushahara.
12. Kwirukana abakozi bagize Impanuka cyangwa indwara bikomoka ku murimo
Umukozi ntashobora gusezererwa ku murimo bitewe n’ibyago bikomoka ku murimo, keretse iyo byemejwe na muganga wemewe na Leta ko atagishoboye gukomeza gukora uwo murimo.
Iyo bigaragaye ko umukozi agishoboye gukora akazi umukoresha amuhindurira umwanya w’umurimo ujyanye n’ubushobozi bwe. Iyo udahari amasezerano y’umurimo araseswa umukozi agahabwa ibiteganywa n’amategeko.
13. Kwimana Ikiruhuko cy’umwaka n’icyo kubyara ku bakozi
Umukoresha agomba kugenera umukozi ikiruhuko cy’umwaka. Ikiruhuko cy’umwaka ntigishobora kuvunjwa mu mafaranga Umukozi ugitangira akazi ajya mu kiruhuko cy’umwaka nyuma y’amezi cumi n’abiri (12) akora habariwemo n’igihe cy’igeragezwa. Iminsi y’ikiruhuko rusange iteganywa n’amategeko ntibarirwa mu kiruhuko cy’umwaka gihemberwa.
Umukozi uri mu kiruhuko cy’umwaka akomeza kugira uburenganzira bushingiye ku masezerano ye y’umurimo.
Ibiruhuko umukozi wa Leta yemererwa mu kazi biteganywa n’ingingo ya 17 ya sitati nshya y’Itegeko numero 017/2020 ryo kuwa 7/10/2020 rishyiraho sitati rusange igenga abakozi ba Leta. Iyo ngingo iteganya ko umukozi yemerewe ibiruhuko birimo:
Ikiruhuko cy’umwaka, ikiruhuko cy’ingoboka, ikiruhuko cyo kubyara, ikiruhuko cy’uburwayi, ikiruhuko rusange n’uruhushya umukozi asaba mu kazi.
Iyo igihe umukozi yagennye kuzafata ikiruhuko kigeze, yuzuza urupapuro rwabugenewe hanyuma rugashyikirizwa umukozi ushinzwe abandi mu rwego akorera.
Muri urwo rupapuro umukozi wa Leta agaragaza imyirondoro ye, amazina, urwego akorera, ishami akoramo, iminsi y’ikiruhuko yifuza gufata, igihe azatangirira icyo kiruhuko n’igihe azagisoreza hanyuma urwo rwandiko akarushyikiriza umuyobozi we ku rwego rwa mbere ari na we umwemerera ikiruhuko, Umuyobozi akamusinyira n’umukozi ushinzwe abandi akamusinyiraho .
Ikiruhuko cy’umwaka itegeko riteganya ko kitarenza iminsi 30, umukozi wa Leta wagifashe akaba yemerewe kuba yakigabanyamo inshuro zitarenze eshatu, gusa iyi ni impinduka yabaye kuko muri sitati yo mu 2013 ho umukozi yashoboraga kugabanyamo ikiruhuko inshuro zitarenze ebyiri.
Umukozi ukora mu rwego rwigenga nawe yemerewe Konji y’iminsi 21 itabarirwamo iminsi ya konji rusange n’ibindi biruhuko bishobora kubaho mu buryo bwa rusange.
Birashoboka ko umukozi yasaba ikiruhuko ntahite agihabwa kubera impamvu z’akazi, icyo kiruhuko cyigijweyo umukozi aba ashobora kugifata bitarenze itariki ya 31 Ukuboza y’umwaka w’ingengo y’imari ukurikiyeho. Aha twanakwibaza uko bigenda ku mukozi watijwe cyangwa akimurirwa ahandi adafashe ikiruhuko cy’umwaka.
Itegeko rishyiraho sitati rusange ry’uyu mwaka 2020, riteganya ko uwo mukozi ikiruhuko cy’umwaka agifata mu rwego yagiye gukoreramo .
Hari kandi ikiruhuko cy’ingoboka aho umukozi ahabwa ikiruhuko kubera ibyiza cyangwa ibyago yagize mu kazi kikaba kimwemerera kuba atari mu kazi mu buryo buteganywa n’amategeko. Ni ikiruhuko gitangwa n’umuyobozi wo ku rwego rwa mbere. Ibirukuko by’ingoboka bikaba biteganyijwe mu buryo bukurikira:
Umukozi wa Leta washyingiwe imbere y’amategeko ahabwa ikiruhuko cy’iminsi ibiri (2), umukozi wa Leta w’umugabo ahabwa ikiruhuko cy’iminsi ine (4) iyo umugore we yabyaye, iyo umugore yagize ingorane zishingiye ku kubyara umugabo ahabwa indi minsi itanu yiyongera k’uyo yari yahawe.
Umukozi wa Leta wapfushije uwo bashyingiranywe ahabwa ikiruhuko cy’iminsi irindwi (7) iyo umugore asize umwana utarageza ku mezi atatu umugabo ahabwa ikiruhuko cy’ukwezi kumwe kwiyongera ku minsi igenerwa umukozi wa Leta wapfushije uwo bashakanye.
Umukozi wa Leta wapfushije umwana cyangwa uwo abereye umubyeyi ataramubyaye ahabwa ikiruhuko cy’iminsi itanu, umukozi wa Leta wapfushije se, nyina, sebukwe cyangwa nyirabukwe ahabwa ikiruhuko cy’iminsi ine, umukozi wa Leta wapfushije umuvandimwe bavukana ahabwa ikiruhuko cy’iminsi ine, uwapfushije sekuru cyangwa nyirakuru agahabwa ikiruhuko cy’ingoboka icy’iminsi itatu.
Umukozi wa Leta wimuriwe aharenze ibirometetro 30 avuye aho asanzwe akorera ahabwa ikiruhuko cy’ingoboka cy’iminsi itatu kugira ngo abe yabashije kugera aho yimuriwe.
Sitati nshya ivuga no ku mukozi wa Leta w’umugore wapfushije umwana, aho ivuga ko umukozi wa Leta wabyaye umwana upfuye kuva ku cyumweru cya 20 cyo gusama ahabwa ikiruhuko kingana n’ibyumweru umunani (amezi abiri) bibarwa uhereye igihe umwana yapfiriye, gusa uwabyabye umwana agapfa nyuma yo kuvuka ahabwa ikiruhuko cyo kubyara kingana n’iminsi yari isigaye ku kiruhuko cyo kubyara.
Hari ikiruhuko kandi kigenerwa umugore igihe inda yavuyemo cyangwa igihe umwana yavutse igihe cyo kuvuka kitaragagera. Ibyo biri mu itegeko mu ngingo ya 23 y’itegeko rishyiraho sitati rusange igenga abakozi ba Leta aho riteganya ko umugore wari utwite inda ikavamo mbere y’ibyumweru 20 byo gusama ahabwa ikiruhuko cy’uburwayi giteganyijwe n’itegeko, na ho umukozi wa Leta w’umugore ubyaye umwana igihe cyo kubyara kitaragera agahabwa ikiruhuko kingana n’iminsi yari isigaye kugira ngo umwana avukire igihe gisanzwe cy’amezi icyenda (9).
Ikiruhuko cy’uburwayi na cyo kiri mu byavuguruwe muri sitati shya igenga abakozi ba Leta aho ikiruhuko kigufi cy’uburwayi kidashobora kurenza igihe cy’ukwezi kumwe, na ho ikiruhuko kirekire cy’uburwayi ntikirenze amezi atandatu ndetse kigatangwa gusa n’umuyobozi w’urwego umukozi akorera ashingiye ku mwanzuro w’akanama k’abaganga batatu bemewe na Leta.
Uretse abakozi ba Leta, abakozi bigenga na bo bemerewe konji. Abakozi bigenga bemerewe konji y’iminsi 21 ku mwaka ariko bakanemererwa na ziriya konji zindi nka konji yo kubyara, gukora ubukwe, konji y’ingoboka. Konji y’umwaka ku mukozi wigenga ni iminsi 21 itangwa bitewe n’igihe amaze mu kazi, n’iminsi 18 ku mukozi ugitangira akazi ataramara igihe mu kazi.
Abakoresha bashishikarizwa kujya baha abakozi ibiruhuko kubera ko iyo umukozi akoze ataruhutse bigira ingaruka ku musaruro mu kazi ndetse bigakurura amakimbirane mu kazi.
14. Gufatira umushahara w’umukozi
Uretse amafaranga ategetswe agomba gukatwa n’andi ashobora gukurwaho hakurikijwe ibyavuzwe mu masezerano y’umurimo, umukoresha afatira umushahara w’umukozi iyo bishingiye ku gushyira mu bikorwa umwanzuro w’urukiko cyangwa iyo umukozi ayatanze ku bushake bwe.
Umukoresha ntashobora gukata amafaranga arenze kimwe cya kabiri (1/2) cy’umushahara w’umukozi kugira ngo yishyure amafaranga yari yaramugurije, gufatira ku ngufu, gutanga ku bushake umusanzu w’ishyirahamwe umukozi abereye umunyamuryango kandi nta nyungu zigomba kongerwa ku mafaranga yishyurwa n’umukozi. Ihame rivugwa mu gika cya 3 cy’iyi ngingo rikoreshwa no ku mushahara wishyuwe mbere y’igihe gisanzwe umukozi ahemberwa.
15. Kudashyiraho amategeko ngengamikorere
Umukozi afite uburenganzira bwo kumenyeshwa amategeko ngangamikorere akamenyeshwa ibyemewe n’ibitemewe mu kazi.
Ikigo gikoresha nibura abakozi batanu (5) gishyiraho amategeko ngengamikorere. Ubuyobozi bw’ikigo bushyiraho amategeko ngengamikorere y’ikigo nyuma yo kubiganiraho n’abahagarariye abakozi.
Amategeko ngengamikorere yandikwa mu rurimi rw’Ikinyarwanda no mu zindi ndimi zikoreshwa mu butegetsi bwa Leta aho bibaye ngombwa kandi akamenyeshwa abakozi bose.
Ku kigo gifite amashami menshi, buri shami rishobora gushyirirwaho ingingo zihariye zikubiyemo amabwiriza arigenga. Iby’ingenzi muri ayo mategeko byerekeye muri rusange uko akazi gakorwa, imyitwarire, ibijyanye n’ubuzima n’umutekano ku kazi n’izindi ngingo zibereye ikigo.
Amategeko ngengamikorere y’ikigo atangira gukurikizwa nyuma yo kumenyeshwa abakozi bose bireba. Kopi y’amategeko ngengamikorere y’ikigo ishyikirizwa umugenzuzi w’umurimo w’aho ikigo giherereye bitarenze iminsi mirongo itatu (30) atangiye gukurikizwa.
Amakosa akorwa n’abakoresha ni menshi, aya ni amwe mu makosa twabakusanyirije kugira ngo turusheho gufasha abakoresha kumenya amakosa bakwirinda, n’abakozi bakarushaho kandi kumenya uburenganzira ku byo bemerewe.
Ibitekerezo ( 1 )
Mwakoze kutugezaho Aya makuru muzafushakire namategeko Shana Aya makosa thx.


c: text/html

text:
Muraho neza, ngarutse ngira ngo mbahe igice cya nyuma cy’inkuru yanjye nkuko nabibasezeranije.
Muri episode5 twasize aho Bruce na bagenzi be bari bafashe gahunda ko bazaza kuntwara kuko Bruce yari yaramaze kumenya ko i wacu bagiye kunshyingira umuntu ntakunda.
Papa yari yarashatse abarinzi bagomba kundinda kuko yari afite amakenga yuko nzagenda nkabacika kandi imyiteguro y’ubukwe bwanjye na Alain yari yaratangiye. Papa Alain yari yarasezeranije papa ko bagomba gukwa miliyoni 30 kandi agahabwa n’imodoka kubwo gushimisha umuhungu we Alain dore ko ari nawe wenyine yarafite.
Papa yarasanzwe agira imodoka ariko kubera gukunda amafranga yakoze igishoboka cyose kugira ngo abone ibyo bamusezeranije.
Ibyo kuba baranshakiye abarinzi, ntibyigeze bitera Bruce ubwoba ngo bimuce intege n’abagenzi be, kuko yari yizeye ko azakoresha ya mafranga papa yahaye inshuti ze ngo zimwice maze bakanshikisha.
Bruce kuko atashakaga kwigaragaza yaragiye apanga n’incuti ze uburyo bazangeraho. Kubw’amahirwe muri abo barinzi umwe muri bo yaraziranye n’incuti za Bruce.
Byahise biba ibyoroshye kuba bagera no ku bandi babiri bari basigaye. Abo barinzi papa yari yarabahaye miliyoni1 n’igice, buri wese agenda afata ibihumbi 500, gusa abasezeranya ko ubukwe niburangira azabaha indi miliyoni 1 nigice.
Umwe muri abo barinzi yakundaga kuvugana na zancuti za Bruce, zimusaba ko yagenda akabaza bagenzi be niba bakemera guhabwa miliyoni 5 bakabafasha kunshikisha.
Ntiyigeze atinda kugeza ayo makuru kuri bagenzi be, ntakubaza byinshi bahise babyemera kuko bari babonye amafranga menshi kurusha ayo bari guhabwa.
Bruce yumvise ayo makuru ko babyemeye ibyishimo biramutaha. Bari basigaranye miliyoni6, baragenda bashaka ahantu bakodesha inzu isobantutse. Bashyiramo ibikoresho by’ingenzi, bajya kwigurira imyenda n’inkweto barambara baracya mbega bimwe byubu bita kwikoraho.
Habura iminsi itatu ngo ubukwe bwanjye na Alain bube, Alain yari yasohokanye ni nshuti ze mu kabari barimo bishimira ko umunsi w’ubukwe urihafi kugera. baranyweye kugeza ubwo bose batangiye gusinda ari nako amasaha yicumaga.
Mu gihe barimo bataha Alain niwe warutwaye imodoka arikumwe nizo nshuti ze eshatu. Bagendaga bumva indirimbo basakuza cyane baseka.
Imodoka yabo yagenderaga ku muvuduko ukabije, dore ko ntabyo bari bitayeho. Imbere yabo haturutse indi modoka iza neza isatira iyo bari barimo, Alain yagerageje gukata imodoka maze ihita yibarangura.
Abantu baraho barimo bareba ibyiyo mpanuka harimo Bruce na bagenzi be, Bruce nubwo yumvaga ngo ngiye gushyingiranwa n’umuhungu ntakunda ntiyarazi uwo muhungu uwariwe. Rero yabonye abari aho mu modoka ntiyamenya ko harimo Alain.
Bruce yakomeje yita kuri Alain kuko ariwe wari wakomeretse bikomeye ari nako avirirana cyane, bidatinze imodoka yimbagukiragutabara yahise ihasesekara. Maze babajyana ku kigonderabuzima, nubwo Bruce atari abazi ariko yiyemeje kubaherekeza kuko yabonaga bari bonyine.
Mukugera kwa muganga basanze Alain ariwe ufite ikibazo gikomeye cyane ndetse anakeneye umuntu wamuha amaraso. Babajije Bruce icyo bapfana ababwira ko ntacyo aruko yaje amuherekeje gusa.
Abaganga bamubwiye ko Alain akeneye umuntu umuha amaraso byihutirwa, banamubaza niba bishoboka ko yayamuha. Bruce yabasubije ko ikingenzi ari ubuzima bibaye ari ibishoboka ntacyamubuza kuyamuha.
Bamukoreye ibizami byose bikenewe, atanga n’imyirondoro ye. Kubw’amahirwe basanze Alain na Bruce bahuje amaraso.
Hagati aho papa wa Alain yahamagaye telephone y’umuhungu we yitabwa na Bruce, Bruce yahise amubwira ko Alain yakoze impanuka ndetse ari no kwamuganga. Arahamurangira ahita ahabasanga.
Mukuhagera papa Alain yasanze Bruce ari iruhande rwa Alain na ya maraso bamaze kuyamuha. Aramukanya na Bruce, amusaba kumwibwira naho yaba aziranye n’umuhungu we.
Bruce yamubwiye ko ntaho aziranye na Alain ahubwo ko impanuka yabaye areba bikaba ngombwa ko atabara. Nyuma yaho papa Alain yahise ajya kubonana na muganga.
Muganga amwereka imiti igomba kugurwa kuko ivuriro ntayo ryari rifite, anamuha imyirondoro yuwatanze amaraso. Papa wa Alain akimara kureba iyo myirondoro ya Bruce yahise ahinduka ku isura, amera nk’udasobanukiwe neza gusa ariyumanganya ashimira muganga amubwira ko agiye gushaka iyo miti.
Papa Alain yahise ajya kureba Bruce aho ari kumwe na Alain. Nuko abwira Bruce ngo naze bavugane gato, Alain yarakiri muri koma ntiyarazi ibiri kujya mbere.
Bruce yasohotse ajya kumva icyo papa wa Alain amushakira, nuko papa Alain amujyana hanze ahantu hihereye atangira kumubaza ibibazo byinshi ati “Niko musore, iyi myirondoro yose ni iyawe” Bruce ati “Yego, kuberiki ubimbajije?”
Bruce akimara kumubaza atyo papa Alain yahise yihutira kumusaba imbabazi ati “Muhungu wanjye nkusabye imbabazi, ndahamya nashidikanya ko uri umuhungu wanjye. Impamvu ntabishidikanya ho nuko amazina ya mama wawe ahuye neza na y’umugore wanjye wa mbere, ikindi kandi nijye wabwiye mama wawe ngo akwite Manzi Bruce.”
Bruce yahise agwa mu kantu ati “Ntibishoboka, wowe uri papa, naho uriya nitaga uwo nafashije gusa akaba umuvandimwe wanjye?” “Yego, uriya yitwa Alain ni umuvandimwe wawe, nagusize ukiri umwana muto cyane kuko mama wawe yaje kugucikana aragenda.
Umuryango w’iwacu ntiwakundaga mama wawe kubera ikibazo cy’amateka y’ubwoko yabaye mu gihugu, mama wawe rero yaje kumenya ko bamwanga arabimpisha cyane ko ukobwije nuko bukeye umuryango wanjye wamukoreraga ubugome bwinshi.
Mama wawe yatangiye kugenda ahinduka nkajya mbona atishshimye, namubaza akambwira ko ntakibazo afite. Ndibuka ijoro rimwe nari natinze kuva mu kazi nashye nsanga inzu irera ntaninyoni itamba murugo, gusa ibikoresho byose byo munzu byari birimo ariko ibintu bye byose bidahari.
Mugihe nyibyibazaho nibwo nasanze urwandiko kuburiri ambwira ko kunkunda yankunze kandi akinkunda, ariko atagishoboye kwihanganira ubugome umuryango wanjye wamukoreraga akomeza ambwira byinshi byanunguye ntarinziko byabaye. Ni muri ubwo buryo natangiye kubashakisha ariko birangira ntababonye.”
Bruce akimara kumva ayo magambo yagize agahinda,kubera igihe kinini yaramaze ashinja papa we kuba yarabataye. Nuko Bruce ahita abwira se ati “Mu byukuri nta mpamvu yo kunsaba imbabazi ahubwo ninjye wakabaye nzigusaba mu mwanya wa mama kandi nkaba naragutekereje ho nabi.”
Bakomeje baganira Bruce abwira se iby’urupfu rwa nyina, papa wa Alain arababara cyane gusa nta kintu yari kubihinduraho. Bakiri aho njye n’umuryango wanjye twahise tuza kureba Alain dusanga Bruce arikumwe na se wa Alain, papa wanjye amubonye aratungurwa kuko yaraziko Bruce yapfuye.
Papa yariyumanganyije yihagararaho, gusa na Bruce ikitubona yahise atungurwa yibaza impamvu tuje hariya, nibwo yahise akeka ko byanze bikunze Alain ariwe bari bagiye kunshyingira.Twararamukanyije, ngeze kuri Bruce ntangira kurira papa Alain yibaza ikibaye. Gusa i wacu ntibyigeze bibatangaza kuko bari bazi Bruce uwo ari we.
Bruce yansabye ko ndekera kurira, murako kanya telephone ya Bruce ihita isona arebye asanga niza nshuti ze zimuhampagaye. Yahise asohoka ajya kwitabira hanze “Allo Bruce, nonese gahunda zimeze gute? Mu gihe ukiri aho ntago wareka tukajya gucikisha Carine hakiri kare?”
Bruce kuko yabonaga imipango yarangiye niko kubasubiza ati “Ibyo mube mubindekeye ndaza kubabwira uko byagenze.” Yahise abakupa aza aho twari turi asanga papa Alain amaze kudusobanurira ko Bruce ari umwana we, anatubwira ibyimpanuka ya Alain.
Papa akimara kumva ko Bruce ari umwana wa bamwana we, atangira kugira ubwoba kuko yari yaragerageje kumwicisha, papa yahise asohoka kuva ubwo ntiyagaruka.
Ntitwigeze tubitindaho, twakomeje tuganira papa Alain ari kumbaza uko ndi kwiyumva kuko ubukwe bugiye guhagarara. Nanjye sinazuyaje nareruye mubwiza ukuri ko ntigeze nkunda Alain ko twari tugiye gukora ubukwe kubw’ababyeyi banjye.
Papa Alain yaguye mu kantu kuko ibyo byose ntabyo yarazi, niko kumbaza ati “ibyari byo byose wanze Alain kuko warufite uwo wishimira.” Namusubije yego ikindi kandi mu bwira ko Alain atagiraga imyitwarire myiza. Nahise nerura mubwira ko uwo yasanze ari umwana we, ariwe umutima wanjye washimiye. Mama na mukuru wanjye bari bacecetse kuko ntacyo bari kuvuga.
Papa Alain yahise abaza Bruce niba aribyo koko, Bruce nawe ati “papa nibyo Carine niwe byose byanjye.” Bruce yatangiye kumubwira uko twaje guhura, anamubwira ko yarafite umugambi wo kuntorokesha, gusa aba imfura ntiya tamaza papa ngo avuge ko yashatse kumwicisha.
Papa Alain yarabyumvise yumva biramutangaje cyane, ari nako byamushimishije cyane. Maze adusaba ko bibaye bitagoye umunsi w’ubukwe wagumaho maze njye na Bruce bakadushyingira. Mama na mukuru wanjye Aline barabyemeye, Bruce nawe arabyemera nanjye ntago nari kubyanga murabyumva.
Papa Alain yavuze ko Alain nava muri koma bazamusobanurira byose. Twaratashye Bruce atahana amakuru mashya, aragenda abibwira inshuti ze zirabyishimira cyane.
Bukeye bwaho Bruce yatunguwe no kubona papa we amuhaye inzu n’imodoka. Gusa nubwo atarazi kuyitwara bamushakiye umushoferi uzajya amutwara.
Kuri uwo munsi Bruce yaje i wacu asaneza cyane, yambaye neza, urukweto rurabagirana sinakubwira. Asanga papa mu rugo, maze papa aca bugufi asaba imbabazi. Bruce nawe ntiyazuyaje kumubabarira.
Nuko papa ahita avuga ati “Mubyukuri menye neza ko urukundo rutagurwa amafranga.”
Ntibyatinze umunsi w’ubukwe waje kugera. Ndabibatuye twagize ubukwe bwiza cyane. Gusa twese twibazaga uko Alain azabyakira nava muri koma.
Umunsi w’ubukwe wagenze neza. Hashize icyumweru Alain yaje kuva muri koma baramusezerera, papa we amusobanurira byose uko byagenze. Alain ntibyamubabaje cyane ahubwo yishimiye ko yabonye undi muvandimwe we akaba arinawe wamuhaye amaraso. Rero ntibyamugoye kumva ko ari we ugiye gushakana nuwo yakunze.
Uyu ni wo musozo w’inkuru yanjye, nagerageje kuyihutisha kugira ngo itazabarambira. Kandi mwarakoze cyane mwese, mbasaba gukomeza gukora share no ku bandi.
Murakoze!!

robotstxt: allowed

filter: keep


text:
Dore akamaro k’uruvange rw’amata n’ubuki ku buzima bw’umuntu mu gihe abikoze buri munsi:
1.Kurinda gusaza
Ukwifuriza ibyiza, akwifuriza guhorana amata n’ubuki, icyo biba bivuze; ni ukwifurizanya itoto rihoraho. Uruvange rw’ubuki n’amata rugirira akamaro gakomeye umubiri, kuko birinda gusaza, bityo ugahorana itoto. Mu mico itandukanye kuva cyera ku isi, wasangaga abantu banywa amata arimo ubuki kugira ngo bahorane itoto.
Amata n’ubuki bifatiwe hamwe bigira ubushobozi bwo gusukura no gusohora uburozi mu mubiri, bityo uburozi buzwi nka Free radicals, buzwiho kwangiza uturemangingo tw’umubiri, bugasohoka. Birinda uruhu gusaza, gukanyarara ndetse no kuzana iminkanyari.
2.Kurinda no gukomeza uruhu
Uruvange rw’amata n’ubuki bifite ubushobozi bwo gusukura uruhu no gukuramo mikorobe. Iyo bifatiwe hamwe, bituma uturemangingo tw’uruhu twiyuburura kandi tukarushaho kugaragaza itoto. Hamwe mu hantu hongererwa ubwiza bw’uruhu hazwi nka spa, hari aho uzasanga boga amata n’ubuki mu kongerera uruhu ubwiza.
Gufasha igogorwa kugenda neza
Ubuki ni isoko nziza ya prebiotics, ni intungamubiri zifasha ikorwa, ikura ndetse no kwiyongera kwa bagiteri nziza ziba mu gifu n’amara zigafasha mu igogorwa. Prebiotics zifasha kandi kwiyongera kw’izindi bagiteri; bifidobacteria, ziboneka mu mata, zikaba probiotic. Byose bifatanyiriza hamwe mu gutuma bagiteri nziza zibasha kubaho no kwiyongera, zigafasha igogorwa kugenda neza.
3.Kurinda ibibazo byo kubura ibitotsi
Amata n’ubuki byagiye bikoreshwa kuva cyera nk’umuti urinda gusinzira nabi no kubura ibitotsi. Iyo bifatiwe hamwe bivanze, byongera aka kamaro ku buryo butangaje. Ubuki buri mu masukari macye meza, afasha mu kuringaniza umusemburo wa insulin, nawo ugafasha imisemburo ya tryptophan (soma; tiriputofane), kurekurwa mu bwonko.
Uyu musemburo wa tryptophan uhindurwamo serotonin, ukaba umusemburo utuma umubiri uruhuka neza. Serotonin nayo ihindurwamo umusemburo wa melatonin, ufasha mu gusinzira. Mu gihe ufite ibibazo byo kudasinzira neza cg kubura ibitotsi, uru ruvange rw’ubuki n’amata rushobora kugufasha.
4.Gukomeza amagufa
Ubuki bufasha mu kwinjiza calcium ihagije mu mubiri, ikaba iboneka cyane mu mata. Iyo amagufa agize calcium ihagije biyafasha gukomera, no kutavunguka, bityo bikakurinda indwara zikunze kwibasira amagufa, cyane cyane uko umuntu agenda asaza; ahanini bitewe n’umubiri uba utagishoboye kwinjiza calcium ihagije.
Urugero rukwiriye rwa calcium rurinda indwara yo kuvunguka kw’amagufa izwi nka osteoporosis ndetse no kubyimbirwa mu ngingo.
5.Kongera imbaraga
Ubuki buzwiho kongera imbaraga, ahanini kubera amasukari y’umwimerere abonekamo. Ikirahuri cy’amata arimo ubuki mu gitondo, gishobora kugufasha kongera imbaraga. Amata abonekamo proteyine, naho ubuki bukabamo amasukari yongera ingufu n’imikorere y’umubiri.
Ni amata bwokocyi bayavanga kucyihe cyigero?


text:
Abagore 201 baterwa inkunga na Caritas ya Kigali bo mu karere ka Gakenke intara y’Amajyaruguru bifatanyije n’abagabo gukora umwuga w’ubuvumvu bibafasha guhindura ubuzima kubera umusaruro w’ubuki.
Aba bagore uko ari 201 bibumbiye muri za koperative 7 bahuriyemo n’abagabo 327 mu mwuga w’ubuvumvu bakorera mu mirenge ya Muhondo na Rushashi batanga ubuhamya ko ubu bamaze kwiyubaka nyuma yo kujya muri uyu mwuga wo korora inzuki.
NIRAGIRE Drocela wo mu murenge wa Muhondo atangaza ko nyuma yo kujya mu mwuga w’ubuvumvu ubu abasha kubona ibyo akeneye mu rugo rwe birimo, ubwisungane, imyenda, ibitunga urugo, ndetse yabashije kuvugurura inzu ubu batuye heza.
Ikindi nuko abasha kubona ubuki ajyana mu rugo bakabukoresha igihe babukeneye kandi abatuye hafi yahoo bororera usanga nta kibazo cyo kubura ubuki bahura nacyo, agahamya ko umusaruro avana mu buki kandi umufasha gukirigita ifaranga bigatuma imibereho y’urugo rwe irushaho kuba myiza.
Ati “ kuva nakwitabira ubworozi bw’inzuki nkaba umuvumvu ubu maze kugera kuri byinshi birimo guhindura imibereho ikaba myiza ariko cyane cyane nashimishijwe no kudahora nsaba umutware wange buri kimwe cyose”.
NIKUZE Seraphine abarizwa muri Koperative ya Abavumvu “ABUNZUBUMWE”, kimwe na mugenzi we avuga ko mu musaruro w’ubuki abona abasha kuwukuramo amafaranga amufasha kwikemurira ibibazo by’urugo rwe.
Kubera ukuntu yishimiye uyu mwuga wo korora inzuki yiyemeje guha ikibanza koperative ABUNZUBUMWE cyo kubakamo uruvumvu akaba ari nayo abarizwamo kugirango akomeze guteza imbere ubworozi bw’inzuki.
Nikuze avuga ko yakuze yumva bavuga ko umugore atajyaga mu bworozi bw’inzuki kuko iyo yacaga hafi y’umuzinga ari mu mihango inzuki zarigenderaga ndetse bakavuga ko zinapfa.
Ibi byatumye ubworozi bw’inzuki bufatwa nk’ikintu gikorwa n’abagabo gusa kuko bumvaga ko nta mugore waba umuvumvu ngo bishoboke.
Avuga ko umuco nyarwanda wa kera hari ibyo wakumiraga ku gitsina gore kandi nabo bari bashoboye kubikora aha ni naho avuga ko ubuvumvu babwitabiriye kandi bakaba babubyazamo umusaruro w’ubuki.
Ati “ ubu twebwe dukora ibishoboka byose tukifatanya n’abagabo bacu tugakora ubuvumvu kandi bidufitiye inyungu ndetse nibyo byose bavugaga kera nta kibazo inzuki zihura nacyo kuko turanahakura”.
Byamungu Felix umuhuzabikorwa w’umushinga “Tugendane Twiyubaka” ukorera muri Caritas ya Kigali avuga ko impamvu bahisemo gukorera ubuvumvu mu aka karere ka Gakenke ari uko gafite amashyamba menshi ku buryo inzuki bizorohera kubona aho zihova ibyo zikoramo ubuki.
Kwinjiza abagore mu mwuga w’ubuvumvu nuko basanze ari igikorwa kidakenera ubutaka kandi gishobora gutuma umugore abona amafaranga akagira uruhare mu mirire myiza y’urugo kuko umugore ariwe wita kumibereho y’urugo.
Ati “ gahunda ya Tugendane Twiyubaka igamije guteza umuturage imbere ariko ntiheze umugore n’umukobwa mu bworozi bw’inzuki kuko twasanze nabo babishoboye”.
Padiri Twizeyumuremyi Donatien umuyobozi wa Caritas ya Kigali atangaza ko gahunda bafitiye abagenerwabikorwa babo ari ukubafasha kumenya gukora imishinga imwe n’imwe iciriritse ibyara inyungu yaba iy’ubworozi ndetse n’ubuhinzi.
Impamvu babigisha ibikorwa nk’ibi byo korora inzuki nukugirango bagire ikintu kibinjiriza amafaranga gihoraho, kugirango bivane mu bukene.
Ati “ ndemera ko umuntu twamuha ibimutunga, akarya ariko ntibyamugirira akamaro nko kumufasha kumwigisha uburyo yakwitunga mu mibereho ye yose”.
Avuga ko gahunda bafitiye aba bavumvu 528 ari ugukomeza kubafasha uburyo bakora ubworozi bw’inzuki mu buryo bwa kijyambere kuko aribyo bibaha umusaruro w’ubuki bwinshi.
Koperative 7 zifite imizinga ya gakondo 195 n’iya kijyambere 22 aha Padiri Twizeyumuremyi avuga ko iya kijyambere ikiri mike barimo bareba uko bayongera kuko ariyo itanga umusaruro mwinshi bityo abagenerwabikorwa ba Caritas ya Kigali bakabona uburyo babona umusaro mwinshi.
Iyo bahakuye mu mizinga ya kijyambere babasha kubona umusaruro ungana n’ibiro 100kg by’ubuki buyunguruye ku mwaka kuko imizinga myinshi bafite ari iya gakondo.
Ikindi bishimira nuko babonyeisoko ryo kugemuraho umusaruro w’ubuki bwabo mu Rwanda no mu mahanga binyuze ku muryango nyarwanda wita ku guteza imbere ubuvumvu, ARDI (Association Rwandaise pour la promotion du developpement Integré) bakabasha kugeza umusaruro ku isoko utunganyije neza kandi wujuje ubuziranenge.
Ubu bworozi bw’inzuki bwatangiye gukorwa na koperative “ABUNZUBUMWE” yo muri Rushashi kuva muri 2010, iza kuzima muri 2014, Caritas ya Kigali
yongeye kuyibyutsa muri 2015, mu mushinga witwaga PASADN (projet d’appui aux systemes agricoles durables et à la nutrition), naho koperative
“TWORORINZUKI” yo muri Muhondo yatangiye muri 2008 hakomeza kugenda havuka n’andi makoperative ubu akaba amaze kuba 7.


text:
Imbogamizi z’imihanda itari nyabagendwa muri Nyabihu zahagurukiwe
Yanditswe na Sezibera Anselme
Abatuye utugari dutandukanye tw’Umurenge wa Karago mu Karere ka Nyabihu, bagaragaza ko biteze iterambere rirenze iryo bari bafite bitewe no gusanirwa ndetse no guhanga ibikorwa remezo muri aka karere birimo imihanda.
Barashima ibyo nyuma y’aho imodoka zitwara abarwayi kwa muganga zamaze igihe zibura aho zinyura, bikaba ngombwa ko abatuye uyu murenge bakora urugendo rurerure batwaye umurwayi ku ngobyi ya kinyarwanda none ubu imihanda ikaba ari nyabagendwa.
Ndungutse Claver umuturage wo muri ako karere avuga ko byari ikibazo gihangayikishije abaturage kuko bamwe bavugaga ko abantu babo bashobora kubapfiraho, ndetse bikaba byanadindiza n’iterambere ry’uyu murenge ndetse n’igihugu muri rusange.
Umunyamabanga Nshingwabikorwa w’uwo murenge wa Karago Kabalisa Salomon avuga ko ibyari ibibazo ku baturage byabonewe ibisubizo ndetse bizanakomeza.
Agira ati: “Ahari imihanda n’ibiraro bitari bikozwe neza, ku buryo byasabaga abatwaye abarwayi gukora urugendo rurerure bifashishije ingobyi za kinyarwanda mu kujyana abarwayi kwa muganga kuko nta ‘Ambulance’ zahanyuraga, ubu byarakozwe”.
Akomeza avuga ko mu kagari ka Gihirwa katageragamo umuhanda kishatsemo ubushobozi, umuhanda urahangwa, hifashishijwe amafaranga y’ubudehe, yagiye yunganirwa n’ibikorwa by’umuganda kugira ngo unozwe.
Kabalisa atangaza ko ahandi hagaragaraga ikibazo cyo kutagira imihanda, ari mu Kagari ka Cyamabuye uva mu mudugudu wa Muremure werekeza mu wa Buhigiro.
Ati: “Hari hakeneye imbaraga, turimo guhitamo ibizibandwaho mu ishyirwa mu bikorwa ry’ingengo y’imari 2019/2020 nacyo twagishyizemo kandi no ku rwego rw’akarere cyaratambutse.”
Akomeza ashimangira ko mu Mudugudu wa Gatwe mu Kagari ka Gatagara, ibiraro byose bikoze byari byarangiritse ku buryo hari no kubakwayo ibyumba by’amashuri, kandi imodoka zirimo kujyana ibikoresho ku buryo bworoshye.
Gusa avuga ko muri uwo murenge ahagaragaye inkangu, umuhanda uzakorwa na RTDA kuko basanze ari yo ifite ubushobozi bwo kuyisana, ni muri urwo rwego bagitegereje ko isanwa kugira ngo bitume umurenge ukomeza kuba nyabagendwa.
Akarere ka Nyabihu ni kamwe mu turere 7 tugize Intara y’Iburengerazuba karangwa n’imisozi miremire rimwe na rimwe iteza ibibazo by’inkangu zikibasira imihanda rimwe na rimwe ugasanga itaba nyabagendwa mu bihe by’imvura nyinshi.


text:
Minisitiri Mbabazi: Iminsi mikuru si iminsi ya nyuma y’ubuzima, mwitonde
Yanditswe na Mutungirehe Samuel
Minisitiri w’Urubyiruko, Mbabazi Rosemary, yibukije urubyiruko ko nubwo iminsi mikuru ari iminsi yo kwishima ariko bakwiye kwishimisha bari maso.
Avuga ko mu kwihiza Noheli n’Ubunani, abantu bakwiye kubanza gutekereza ku cyo bagiye gukora cyose kugira ngo birinde ingaruka zaza nyuma.
Mu kiganiro kihariye n’Imvaho Nshya, Minisitiri Mbabazi yavuze ko usibye n’urubyiruko n’abandi bantu bakwiye kumenya ko iminsi mikuru atari iminsi ya nyuma y’ubuzima bakwiye kuyishimamo neza.
Yagize ati “Iminsi mikuru koko ni iminsi yo kwishima, iminsi yo kuba turi kumwe n’imiryango tukishima tukanezerwa, dusoza umwaka dutaha undi. Ariko na none urubyiruko turarusaba ko ruba maso; iminsi mikuru nta bwo ivuze ko iminsi yo kubaho irangiye ahubwo iminsi igihari yo kubaho kandi myinshi ariko usanga urubyiruko akenshi bishora mu nzoga nyinshi cyangwa kwinezeza bigashobora kwangiza ubuzima bwabo no kwishora mu ngeso mbi, no kunywa ibishobora kubangiriza ubuzima.
Hari ubwo urubyiruko runezerwa rukibagirwa ko n’ejo hahari. Ibyo tubasaba ni ukuba maso, bakanezerwa ariko bagira amahitamo meza, icyo agiye gukora cyose akabanza akagitekerezaho umwanya, akavuga ati icyo ndi bukore, icyo ngiye kujya gukora nonaha kiramarira iki ejo, ntiturebe nonaha gusa turebe n’ejo.”
Mbabazi yakomeje avuga ko akenshi usanga urubyiruko rukunda kwinezeza ahantu hashyushye nko mu bitaramo, mu birori n’ahandi bahuriye n’abavandimwe n’inshuti ariko nyuma ugasanga bibese abandi bakajya mu byabo bonyine bivamo n’ingeso zimwe na zimwe zibakururira ibishuko.
Ati “Abakunda kwinezeza, baba bashaka ahantu hashyushye, bari kumwe n’inshuti n’abavandimwe; hari ubwo babikora amanywa ava bari kumwe n’ababyeyi n’abavandimwe ariko hari n’ubwo amasaha arenga na bo bakajya mu byabo bonyine. Bakajya mu bitaramo, si bibi ariko iyo na none bidafite gahunda, bidafite amahitamo mazima hari ubwo bibabera intandaro yo kwangirika.
Abandi bashobora kujya mu tubyiniro, abandi mu tubari ariko bikwiye ko ibintu byose abantu bakora bakwiye kuba babikorana ubwenge n’ubushishozi. Si n’urubyiruko rwonyine, n’abakuru babijyamo mu kwinezeza, kwishimira umwaka urangiye ariko byose bikeneye kuba bijyana n’umutimanama.”
Minisitiri Mbabazi Rosemary yaboneyeho kwifuriza urubyiruko n’abandi bose umwaka mwiza ukazababera uw’imigisha, amahoro no kugera ku iterambere.
Bamwe mu rubyiruko rwo mu Mujyi wa Kigali baganiriye n’Imvaho Nshya, ntibanyuranya n’ibyo Minisiritiri Mbabazi avuga, ko hari aho usanga nyuma y’umunsi mukuru hari abaraye mu tubari abandi basinze ku manywa bigatanga isura mbi mu bakibyiruka.
Migambi Silve, wo mu Murenge wa Gatenga mu Karere ka Kicukiro ati “Njya mbibona nka nyuma ya Noheli ugasanga umusore yasinze, ntazi aho ava, ntazi aho yaraye kandi wamwitegereza ukabona yari kuba azi ubwenge.”
Mukantwari Joseline ati “Urubyiruko rusigaye rukunda inzoga nk’abantu bakuru. Kandi barazinywa ntibagire igaruriro, byaba byiza nk’utubari batemereye urubyiruko kujya kunywa ngo barinde basindiramo ngo ni iminsi mikuru.”
Iminsi mikuru isoza umwaka, ya Noheii n’Ubunani yizihizwa n’abantu batandukanye mu buryo butandukanye bitewe n’ubushobozi buhari, gusa bamwe bahuriza ku kuba bikwiye ko ari iminsi yo kwishimira ko umwaka urangiye no gufata ingamba z’umwaka mushya batangiye mu rwego rwo kurushaho kwiteza imbere.


text:
Yesaya yagiye mu Mwuka, ubundi iyo umuntu ari mu Mwuka ntagira igihe cyahise, igihe cyubu cg igihe kizaza, ahubwo ubona ibyabaye imyaka myinshi ishize nkibyabaye ejo, kandi ubona ibizaba imyaka myinshi izaza nkibiri kuba aka kanya.
Niyo mpamvu Imana Ivuga ngo ndi Alufa na Omega arizo nyuguti zikigereki A na Z mu Kinyarwanda bivuga ko kubera Iba mu Mwuka Iteka Iba Ibona Ibyahise n’ibizaba nkaka kanya. Ibyo nibyo bituma Yitwa Ndiho (Bivuga ngo Ndiho ejo hashize ndiho uyu munsi Ndiho n’ejo hazaza). Mbere yuko igihe kibaho Imana Yabagaho kuko Niyo Yaremye igihe Imaze igihe Ibaho. (Yesaya 7:15) (Gutegeka 28:58-59)
Iyo uri mu Mwuka rero Umenya byose, Niko byagenze kuri Mose, Mose yahuye n’Imana ajya mu Mwuka Imana Imwereka byose: Niyo mpamvu yanditse igitabo cy’Itangiriro kivuga ibyabaye mu myaka irenga igihumbi ataravuka. Akamenya ibya Adamu, ba Enoki naba Nowa babayeho kera cyane ataravuka. Yewe kujya mu Mwuka byatumye anamenya ubuzima bwa Sekuruza Aburahamu, Isaka, Yakobo n’abandi.
Rero hano Umurongo twasomye Yesaya yagiye mu Mwuka, mbere y’imyaka 600 yuko Yesu avuka. Abona umwari arasamye, abona arabyaye, mbere yiyo myaka yose abona ibyo Imana yateguye bizatunga uwo mwana ngo abona atunzwe n’amata n’ubuki kugeza aho yamenyeye Ubwenge bwo kwanga ibibi agakunda Ibyiza (Ibaze Imana Iba Yarateguye ikizatunga umuntu mbere y’imyaka 600 ko abaho).
Ubu bwenge ni ubwenge butangaje, ni ubwenge bukoreshwa n’Imana mw’Ijuru burenze ubundi bwenge bwose ushobora kumenya. Kuko nibwo bwaremye: Isi n’ijuru,amabuye ya colta bakoramo izi telefoni dukoresha (touch screen), bwaremye izuba burema ukwezi n’inyenyeri. Nibwo bwaremye amatsinda y’inyenyeri, nibwo bwaremye isanzure nibwo bwaremye ibibaho byose
.
Ubwo bwenge rero nibwo uwo mwana uzavuka azaba afite, ubwenge bwo kwanga ibibi agakunda Ibyiza. Muri Yesaya 11:3 haravuga ngo…Azanezezwa no kubaha Uwiteka, ariko Mucyongereza ho iyo urebye ukabihuza nuyu murongo muri Bibiliya ya King James ubona ko havuga ngo …Azanezezwa, cg se ngo azihutira cg se azagira ubwira bwo kumva mubyo gutinya uwiteka.
Ubu bwenge bw’uyu mwana butandukanye n’ubwenge Eva yashakaga, kuko ibyatumye Eva akora icyaha ngo nuko yashakaga ubwenge:
Itangiriro 3:6,
Ibi byatumye nkunda Eva kuko byibuze we yashakaga ubwenge ntameze nkatwe uyu munsi: kuko icyatumye yemera kurya kuri icyo giti byibuze yakibonyeho ibintu bitatu (3) byo gushima:
1. Ibyo kurya byiza
2. Cyari iki gikundiro
3. Cyari icyo kumenyesha umuntu ubwenge.
Amaze gushima ibyo bintu bitatu ararya kandi kuko Atari igisambo ahaho n’umugabo we ntiyarya wenyine. Gusa ikosa Eva yakoze nuko yashatse ubwenge kandi abufite kuko Imana yari yarababwiye ngo Ntimuzarye kuri iki giti kandi Yobu 28:28 haravuga ngo “…kubaha Uwiteka nibwo bwenge” (aribyo gutinya Uwiteka mu zindi Bibiliya). Rero ubwenge Eva na Adamu bari barabuhawe icyo basabwaga n’ukubugenderamo.
Ni nka twe uyu munsi dufite Yesu ariwe wa mwana Yesaya yabonye, twahawe ubwenge bwo kwanga ibibi tugakunda Ibyiza:
Kwanga kubeshya, kwanga kurarikira ibitari ibyacu, kwanga kwiba tukanyurwa n’ibyo Imana Iduhaye, kwanga kuriganya amasambu y’impfubyi zasizwe na bene wacu, kwanga ubusambanyi bwose, kwanga kuroga no gusenga ibishushanyo, kwanga gukora ibiteye isoni, kwanga ibyo Imana Yatubujije byose,
Twahawe ubwenge kandi bwo gukunda Ibyiza: Ubwenge
bwo kwizera, ubwenge bwo kugira ingeso nziza, ubwenge bwo kwirinda, ubwenge bwo kwihangana, ubwenge bwo kubaha Imana
Ikibazo niki: Kucyi tuba nka Eva tukajya gushaka ubundi bwenge kandi ubwenge twarabuhawe? Dufite ubwenge ahubwo igikenewe ni ukugendera muri ubwo bwenge twahawe ntituve mu bwenge dufite ngo tujye gushaka ibindi ducyeka ko ari bwo bwenge nka Eva kumbi bituroha.
Imigani 17:24: Tujya gushakira ubwenge kumpera y’isi tubusize ku musego wacu, kuko Umuntu atega imodoka akajya I Cyangugu agiye guhura na kanaka ngo amufashe uko yariganya imari uwo bakorana kandi asize Bibiliya ku musego imubwira ko Imana yanga uburiganya kandi ko kubaha Uwiteka aribwo bwenge. Kandi uva aha ukajya I Rutsiro gushaka umurozi ukwicira uwo wanga kandi Imana Yakubwiye ijambo ko abicanyi n’abagome batazaragwa ubwami Bwayo
Daniel 6, kuko yahisemo kubaha Imana no gukora ibyo Imana Ishaka byaramukijije naho ubundi aba yarapfuye kera kubwa bamugambaniraga. Ariko babuze icyo bamutega kuko Yatinyaga Imana. Daniel ntiwamutega ruswa, ntiwamutega zahabu, ntiwamutega inyama kuko barazimuteze ahitamo kurya ibishyimbo arazireka, ntiwamutega icyubahiro no kumuzamura ngo akomere. Ngo babuze icyo bamutega kugeza babonye kumutegera kugukiranuka kwe. Kuko igihe bavugaga ngo tumutegere kugusenga umwami akareka Imana Ye, iyo abikora baribube bahombye. Mbese inyungu zabo zaruko akomeza gusenga Imana kugirango ikirego cyo kudasenga umwami kibeho bamwice. Maze akomeza kubaha Imana abakorera ibyo bashaka.
-Tuvugishije ukuri: Wowe uri Imana wareka gutabara uwo muntu wakwizeye gutyo koko? Kuko icyo tubura n’ukwizera Imana kuko kwizera kugaragazwa n’ibyo dukora si amagambo yacu ngo turizeye. Niba umuntu yizera ko Imana yamugaburira niki gituma yiba ngo yigaburire ? Kuko inzira Imana igaburamo zirazwi yarazitubwiye. ….. “Nzaha umugisha imirimo y’amaboko yawe apana ubujura bw’amaboko yawe”.
Niba wizera ko Imana itanga ibyishimo kuki washakira ibyishimo mu busambanyi cg ubusinzi ?
Gutinya Imana bizana umugisha kandi kutayitinya bizana umuvumo,Ibi turabibona kubwoko bwa Israel bwari bufite umuhamagaro wo Gutinya Imana (Kubaha) bikabuhesha umugisha wo gutunga no gutunganirwa. Kutumvira Imana (gusuzugura) bikabazanira umuvumo no gupfusha ndetse no kurya intumbi z’abantu n’inda zavuyemo bakazirya! Biturutse kukutumvira Imana. Kandi bakabirya n’appetit nyinshi bacuranwa ntawuha undi.
I. Ibyiza byo Gutinya Imana
Gutegeka2 28:1-9-14 Iryari isezerano ry’igihugu Imana yagiye irisohoza kuri bamwe na bamwe bubahirije ibisabwa, urugero: 1Abami 17:16…igiseke cy’umupfakazi Imana Yagihaye umugisha kivamo ifu idashira mu gihe cy’amapfa ibatungana na Eliya kubwo kubaha Imana. Ibaze haje umuntu akakubwira ngo “mpa iyo bibero uri kunywesha uwo mwana nywe ayo mata niko Imana Ivuze kandi arumugabo umwana wawe ashonje nawe ari uko, ariko kubwo gutinya Imana ukabikora kuko avuze ngo niyo Ibivuze kandi ukaba ubizi ko ari umukozi Wayo”. Ibyo byatumye Imana Iha ikigega (ikibo) cye umugisha havamo ifu ibatunga mu gihe cy’inzara. (Ibi bivuze ikintu kinini: Business (akazi ukora kose) iyo uyishoye mu gukorera Imana mbere na mbere niyo yaba ari igihe ubukungu bumeze nabi yego ntiyiyongera kuko icyo igiseke cye ntibavuga ko cyabaye kinini cyangwa ngo bibe ngombwa ko yagura aho yabikaga ifu nk’umutunzi w’umupfapfa wo muri Luka 12:18 ariko ikomeza kuvamo ibigutunga wowe n’abana bawe n’abashyitsi bagusura)
“Gutegeka2 28:53-57” -2Abami 6:28-29” Aba bagore bari bariye umwana kuko umuvumo wo kudatinya Imana wabasohoyeho. Kandi urumva ibyo bari babanje gukora mbere yo kurya umwana. Ikindi urumva ko guhita bitura ku mwami ngo bamuregere ni uko bari abantu bakomeye ariko umuvumo wo kudatinya Imana ubageza aho kurya imbuto zo munda zabo.
Isengesho: Data wo mw’ijuru uduhe kugutinya no guhora tunyotewe no kugendera mu nzira yo gukora ibyo ushaka. Mu izina rya Yesu. Amen!


text:
Ubusanzwe abashakanye byemewe n’amategeko bemerewe ndetse cyane gukora imibonano mpuzabitsina igihe bashakiye ntawe ubahagaze hejuru cyangwa se ntacyo bikanga. Gusa usanga kenshi abakora imibonano mpuzabitsina hari ubwo bataryoherwa bitewe n’igihe cyangwa n’aho bakorera imibonano mpuzabitsina.
Gutegura neza icyumba ngo biri mubituma imibonano mpuzabitsina iryohera abayikora kurushaho. Dore ibintu bitandatu wakorera icyumba cyawe kugirango kirusheho kugushimisha igihe ukora imibonano mpuzabitsina.
1. Gukoropa cyangwa guhanagura kenshi.
Zirikana ko icyumba cyawe atari icyo kujugunyamo imyanda. Igihe umaze kurya cyangwa gufunukura ibintu bishyashya waguze, ugomba guhita wegeranya utwo dukarita ndetse n’udusigazwa tw’ibyo umaze kurya maze ukadushyira aho twagenewe. Byaba byiza kandi uteretse agapuberi gato mu cyumba cyawe kugirango igihe wumva udashaka gusohoka ujugunyemo akanda ariko ukihutira guhita ubikuramo kugirango utaza kwibagirwa hato umukunzi wawe akaza gusanga kuzuye imyanda maze ibyishino yari agufitiye bigahita bigabanuka. Kuba icyumba kirangwamo ivumbi cyangwa se akavuyo k’ibintu, ni ikintu gikabije gishobora gutuma uwo mugiye gukorana imibonano mpuzabitsina atishima kuko mu bintu bishobora gutuma inshuti yawe irushaho ku gukunda isuku iri mu bya mbere.
2. Guhoza ibintu kuri gahunda
Niba ushaka ko umukunzi wawe azahora yifuza kwinjira mu cyumba cyawe yishimye kandi akumva amerewe neza, irinde kuba wasiga udashashe, kuba wakwandarika ibintu yaba imyenda cyangwa se inkweto kandi byibura ukanyuzamo itorosho gatatu ku munsi. Ibi bizatuma umukunzi wawe azajya ahora yifuza kuruhukira mu cyumba cyawe ndetse n’igihe mukorana imibonano mpuzabitsina abe yumva yisanzuye. Kandi ibi ni ibintu byoroshye kabone n’iyo waba ukora akazi buri munsi wagakwiye kwiha byibura iminota 10 yo kwita ku cyumba cyawe.
3. Urumuri rwiza rw’itara
Urumuri rw’itara rushobora kugushwanisha n’umukunzi wawe. Nta muntu n’umwe wifuza gukora imibonano mpuzabitsina ameze nk’uri ku karubanda keretse indaya. Ni ngombwa ko ugira itara rifite urumuri ruke cyane kandi rw’ibara riryoshye rinyuranye n’amabara y’amatara tumenyereye, bitabaye ibyo bizagusaba kuzimya amatara kugirango umukunzi wawe atagira igihunga, nyamara nabwo ntabwo uzaryoherwa kuko ibyiza ni uko mwakora umureba umubiri wose kugirango akomeze akuryohereze. Niyo mpamvu ugomba gushaka itara ry’urumuri ruke kandi rwaka ibara rinyuranye n’ibara risanzwe ry’amatara.
4. Guhinduranya amashuka kenshi
Si ngombwa ko ugurira amashuka menshi icyarimwe hato umukunzi wawe atazayamenyera ntagire icyo amubwira. Ushobora kujya unyarukira mu isoko umutunguye ukagura nk’ishuka y’akabara keza ukaza ukayibika maze ukazamucunga ukayisasa maze yahahinguka agasanga agashuka atari azi. Ibi bizatuma akongerera urukundo kuburyo n’imibonano mpuzabitsina yanyu izaryoha kuko muzaba mufitanye urugwiro. Ushobora no kugura amashuka menshi ukayahisha ukazajya umutungura ukayahishura ugasasa, gusa ibi si byiza cyane kuko ushobora kujya ubona utundi twiza mwisoko ntutugure kuko hari andi menshi mu rugo utinya ko azakubana menshi.
5.Kongeramo amarangi
Kongera irangi mu cyumba cyawe igihe ubona iryari ririmo ritangiye kugaragara nabi ni kimwe mu bintu bituma umukunzi wawe akomeza gukunda icyumba cyawe. Ushobora no kujya uhindura iri rangi igihe irisanzwemo ubona rishobora kuba rirambiranye. Ibi bizatuma umukunzi wawe buri gihe azahora yiteguye kureba udushya duhora mu cyumba cyawe bityo ahore yishimira kuba mwahakorera imibonano mpuzabitsina kuko ntacyo azaba ahanenga.
6. Kongeramo utuntu n’utundi
Imitako yo mucyumba nk’indabo, udupupe cyangwa utundi dutako, agatambaro ko ku meza bigomba guhora bihinduka kandi bigahabwa amabara akurura urukundo ni ukuvuga agira icyo asobanura cyiza mu rukundo. Radio na Televiziyo nabyo ni bimwe mu bishobora gutuma umukunzi wawe akomeza kukwemera. Aha ni ukuvuga amashene menshi ya televiziyo, filimi nshyashya cyangwa indirimbo nshyashya niba ari byo akunda. Ibi bizagufasha kumurangaza no kumugotesha vuba kuburyo igihe cy’imibonano mpuzabitsina kizagera wamuteguye kandi gutegura umuntu ni cyo kintu cya mbere kiryoshya imibonano mpuzabitsina.
Video Abakobwa Beza
Uburyo bwo gutegura icyumba bigatuma abakora imibonano mpuzabitsina baryoherwa kurushaho
Ubusanzwe abashakanye byemewe n’amategeko bemerewe ndetse cyane gukora imibonano mpuzabitsina igihe bashakiye ntawe ubahagaze hejuru cyangwa se ntacyo bikanga. Gusa usanga kenshi abakora imibonano mpuzabitsina hari ubwo bataryoherwa bitewe n’igihe cyangwa n’aho bakorera imibonano mpuzabitsina.
Labels: urukundo


text:
Abitabiriye uyu muhango bari bake cyane mu gihe abandi bawukurikiye hifashishijwe ikoranabuhanga, mu rwego rwo kubahiriza ingamba zo kwirinda icyorezo cya COVID-19.
Ambasaderi Habineza yasezeweho, anashyingurwa mu cyubahiro kuri uyu wa 30 Kanama 2021. Umuhango wo kumusezera wabereye iwe mu rugo, urangwa n’ubuhamya butandukanye bw’abo mu muryango we n’inshuti ze, bose bagarutse ku bumuntu, urukundo no kwitangira bose byamuranze. Mu bawitabiriye barimo na Perezida wa Sena, Dr Iyamuremye Augustin.
Nyuma hakurikiyeho umuhango wo kumusengera wayobowe n’abapasiteri bo mu Itorero ry’Aba- Presbytérienne mu Rwanda. Ambasaderi Joe yashyinguwe mu Irimbi rya Rusororo riherereye mu Karere ka Gasabo.
Ubuhamya bwatanzwe mu muhango wo guherekeza nyakwigendera, bwagarutse ku buzima bwamuranze, uko yabaniye neza bose ndetse n’uko yari umuntu ufitiye akamaro umuryango we n’igihugu muri rusange.
Umubyeyi wa Habineza Joseph yifashishije ijambo ry’Imana riboneka muri Yobu, ubwo ibintu bye byose n’abana bari bamushizeho ariko agakomeza gushima Imana.
Ati “Ndashima Imana kuko yaramumpaye none iramwisubije. Icyanjye ni ugushima kuko na Yobu yavuze ngo navuye mu nda ya mama ntacyo nambaye, nzasubirayo ntacyo njyanye. Uwiteka ni we wampaye byose none ni we ubitwaye.”
Yakomeje agira ati "Ndashima Imana kuko nziko aho ari [Joe] ari heza. Icyo nzi ni uko Imana yamwakiriye kandi nkayishimira, ishimwe ku bwe kuko nyir’umuringa iyo aje utega ukuboko."
Umuhungu we witwa Habineza Jean Michel yavuze ko umubyeyi wabo yari n’inshuti magara yabo ndetse yahoraga abatoza kubana neza n’abandi no kugira ikinyabupfura.
Yavuze ko icyamushimishije cyane, ari uko umubyeyi we atigeze areka kugira umutima mwiza yahoranye kuva cyera, kugeza atabarutse.
Yagize ati “Mu byumweru bibiri bishize nasuye ba nyogokuru, ikibazo bavuga kuri Papa ngo ni uko ari umuntu wibera mu kirere, wizera abantu bose, utekereza ko abantu bose ari beza. Numvise nifuje ko nanjye igihe nzaba ngeze mu myaka 50 kuzamura icyo abantu bazaba bamvugaho ari uko ndi umuntu mwiza cyane.”
Nyiraneza Hélène, mushiki wa Habineza Joe yavuze ko atari umuvandimwe we gusa ahubwo yari inshuti ye magara.
Ubutumwa bw’Umuryango Unity Club Intwararumuri, ugizwe n’abayobozi bari muri Guverinoma n’abayihozemo ndetse n’abo bashakanye, bwasomewe mu muhango wo gusezera kuri Amb Joe, bwihanganishaga abo mu muryango we, bugaruka ku buryo yari umunyamuryango mwiza, wayihagarariye neza.
Bugira buti “Bavandimwe, Uwiteka abahumurize kandi abakomeze muri ibi bihe bitoroshye, kuva mu 2004, yari umunyamuryango wa Unity Club w’intangarugero, yayihagarariye neza mu butumwa butandukanye bushimangira ubumwe bw’Abanyarwanda.”
Ubu butumwa bwashyizweho umukono na Visi Perezida wa Mbere wa Unity Club, Kayisire Solange, bukomeza bugira buti “Tuzahora tuzirikana ibyiza byamuranze, Imana imwakire mu bayo.”
Habineza Joseph yavutse tariki 3 Ukwakira 1964, muri Segiteri Kayenzi mu Karere ka Kamonyi. Yabyawe na Utumyebahutu Jean na Nyiranzabonitegeka Ziripa. Asize abana bane b’impanga yabyaye inshuro ebyiri. Yari yarashakanye na Justine Kampororo.
Yakoreye igihugu mu nshingano zitandukanye yagiye ahabwa zirimo kuba Minisitiri w’Urubyiruko, Umuco na Siporo, kuva mu 2004, nyuma aza kuba Minisitiri wa Siporo n’Umuco ndetse yanabaye Ambasaderi w’u Rwanda muri Nigeria.
Amb Habineza yasigiye benshi urwibutso nk’uwaranzwe no gukunda abantu bose, gukorana umurava mu kazi ke ka buri munsi, kugira abantu inama, gutega amatwi bose aboroheje n’abakomeye ndetse no kwita ku muryango we.
Amafoto: Richard Kwizera


text:
Huye: Uturima tw’igikoni twatumye baca ukubiri n’imirire mibi
Yanditswe na MUKAGAHIZI ROSE
Bamwe mu baturage bo mu Karere ka Huye baratangaza ko bishimira gahunda yo guhinga imirima y’imboga zo mu gikoni, kuko byabaviriyemo gusezerera burundu imirire mibi. Aba baturage bavuga ko bashishikariza n’abandi guhinga imboga.
Bamwe mu baturage bo mu mirenge ya Karama na Ruhashya, bavuga ko mbere batarakangurirwa guhinga imboga binyuze mu kitwa akarima k’igikoni, baryaga imboga rimwe na rimwe na bwo bazihashye ku isoko. Ariko ngo nyuma yo kwigishwa bagasobanukirwa n’akamaro ko kurya imboga kandi bakazihinga, batangaza ko byabagiriye akamaro cyane.
Uwimana Marta, umwe mu bubatse akarima k’igikoni watangiye kugasarura kuva kera, ahamya ko amaze kubona ibyiza byako. Avuga ko byamukuyeho guhora ajya mu isoko guhaha imboga buri munsi, kandi ngo byamutwaraga amafaranga menshi. Ahamya ko bitamworoheraga kubona amafaranga ya buri munsi yo kugura imboga.
Si we gusa, kuko na bagenzi be b’abaturanyi bavuga ko kugira uturima tw’igikoni byabongereye amahirwe yo guhorana indyo yuzuye, bagasezerera imirire mibi mu miryango yabo. Bavuga ko ubu basigaye bagaburira abana babo indyo yuzuye, ngo kuko imboga bazihorana basaruye mu turima tw’igikoni.
Aba baturage bagira inama n’abandi kugira umuco wo kugira uturima tw’igikoni, ndetse n’abatwubatse bagahora batubungabunga, ngo imboga ziteyemo zasaza bagatera izindi.
Kayiranga Muzuka Eugene, Umuyobozi w’Akarere ka Huye avuga ko mu bukangurambaga bwa buri munsi, bakangurira abaturage kwihaza mu biribwa, bagahinga imboga n’imbuto mu rwego rwo kurandura imirire mibi.
Ubuyobozi bw’akarere ka Huye kandi buvuga ko butanga inka ku miryango ikennye binyuze muri gahunda ya Girinka, kugira ngo iyo miryango izabone amata yo kubunganira mu kubona indyo yuzuye.


text:
Urukundo ni umuhamagaro wa buri wese ku giti cye kandi buri muntu yinjira muri rwo akeneye kugira ibyishimo n’umunezero ndetse n’amahoro by’igihe cyose.
Kugirango ugere kuri ibyo byose hari ibintu bigera kuri 5 wagenderaho by’ingenzi kurusha ibindi.N’ubwo mu rukundo hari byinshi byaguha umunezero,ibyishimo n’amahoro ibi bikurikira ni ingenzi kurushaho:
1.Gukunda ugukunda
Gukunda umuntu ukabimubwira ni ibintu byoroshye ariko kugira ngo usange nawe agukunda ntibikunze kubaho.Niba ugiye gusaba umuntu urukundo ntukiyumvishe ko ahita arukwemerera jya uteganya ko ushobora gusanga hari undi yarwemereye cyangwa se atanakwiyumvamo. Si byiza rero kubimuhatira.
2.Kudakora igereranya
Ni byiza kunyurwa n’umukunzi wawe ukumva ariwe wenyine mukwiranye kabone n’ubwo yaba atariwe wa mbere mukundanye.Niba kandi warigeze gukundana n’abandi uzirinde kumugereranya na bo, haba mu byo agukorera ndetse n’uko umubona.Ibi bizatuma urushaho kumukunda kandi biguhe umutuzo.
3.Kumenyana bihagije n’umukunzi wawe
Kwifungurira uwo mukundana ntugire icyo umuhisha,kumugisha inama no kumwiyumvamo bitanga umunezero uhanitse mu rukundo.Ibi kandi bigufasha kumenya ingeso ze,ukamenya icyo akunda n’icyo yanga.
4.Kubwizanya ukuri
Ukuri ni ngombwa igihe cyose uganiriza umukunzi wawe kuko gutuma mugirirana icyizere gihagije bizatuma utagira urwikekwe igihe cyose muri kumwe cyangwa se mutari kumwe.
5.Guhana ubwisanzure
Ntuzabere umukunzi wawe umutwaro cyangwa inzitizi ku bintu bimwe na bimwe bitahungabanya urukundo rwanyu.Yego gufuhira uwo ukunda ni ngombwa kuko bigaragaza uburyo wita ku mukunzi wawe ariko ntibikabe urwitwazo ngo ube wamubangamira no mu gihe bitari ngombwa .
Urukundo si ingoyi ahubwo ni isoko y’ umunezero usesuye hagati y’abakundana.
Video Abakobwa Beza
Ibintu 5 byagufasha guhorana umunezero mu rukundo
Urukundo ni umuhamagaro wa buri wese ku giti cye kandi buri muntu yinjira muri rwo akeneye kugira ibyishimo n’umunezero ndetse n’amahoro by’igihe cyose.
Labels: urukundo


text:
Kamonyi: Abaturage barishimira amazi meza bagejejweho nyuma y’imyaka 47
Yanditswe na admin
Abaturage bo mu mudugudu wa Ruramba mu murenge wa Rugalika mu karere ka Kamonyi barishimira amazi meza bagejejweho nyuma y’imyaka hafi 47 bavoma ibirohwa by’uruzi rwa Nyabarongo byajyaga bibagiraho ingaruka z’uburwayi.
Bamwe mu baturage baganiriye n’Imvaho Nshya, bayitangarije ko bamaze imyaka hafi 47 bavoma amazi mabi bakuraga mu mugezi wa Nyabarongo kubera kubura uko bagira nyuma akabagiraho ingaruka z’uburwayi.
Rwabuhigi Ladislas w’imyaka 47 agira ati “Turashimira Leta y’ubumwe bw’Abanyarwanda ihora izirikana ibibazo by’abaturage ikaba iduhaye amazi meza. Kuva navuka nasanze ababyeyi banjye bavoma amazi ya Nyabarongo asa nabi kubera ibitaka. Nta kundi twari kugira, umuntu yapfaga kuyanywa rimwe na rimwe bikanadutera uburwayi bw’inzoka n’izindi ziterwa n’umwanda”.
Karekezi Pierre Claver avuga ko ikibazo cy’amazi mabi cyatumaga bahorana uburwayi budashira bagahora kwa muganga ndetse n’imibereho yabo ugasanga idahagaze neza.
Ikindi ni uko bahoranaga impungenge kuko kuvoma muri urwo ruzi byashoboraga kubaviramo gutwarwa n’amazi cyane cyane iyo boherezaga abana kuvoma.
Akomeza agira ati “Twahoranaga uburwayi budakira bw’inzoka kubera amazi mabi twanywaga bigatuma ubuzima bwacu bumera nabi tugahora kwa muganga, ibyo bikiyongeraho ko abana twoherezaga kuvoma twasigaranaga impungenge ko amazi yabatwara. Nta wabura gushimira Leta uburyo yatuzirikanye ikaba ituvanye muri ubwo buzima umuntu yavuga ko ari bubi”.
Nyuma yo guhabwa ayo mazi meza banatangaza ko hari icyo agiye guhindura mu buzima bwabo.
Mukankaka Blandine avuga ko ikibazo cy’isuku nke ku mubiri no ku myambaro kigiye gukemuka kuko bamesaga imyenda ntike ikanahindura amabara kubera amazi y’ibiziba ndetse n’uruhu rw’umubiri rukangirika ariko bitazasubira.
Ibi kandi binemezwa na Mukampabuka Clementine uvuga ko kuva aho amariba abiri bubakiwe mu mudugudu wa Ruramba muri Nzeri bakabona amazi boga bagacya, bakambara ibikeye kandi nta n’abantu usanga barwariye mu ngo kubera kunywa amazi mabi.
Nubwo aba baturage bo mu murenge wa Rugarika bishimira amazi meza bahawe bavuga ko hari bagenzi babo bagifite icyo kibazo cy’amazi meza kuko ayo bakorewe n’ubudehe imashini yayapompaga yapfuye.
Umunyamabanga Nshingwabikorwa w’Umurenge wa Rugarika Nsengiyumva Pierre Celestin, ashima Leta yatanze amazi ku baturage ba Ruramba, akanatangaza ko ikibazo cy’indi midugudu itayafite kubera imiyoboro y’amazi yangiritse bakizi.
Ati “Hari pompe zari zarapfuye zoherezaga amazi ava ku isoko ya Rwakayange. Twabimenyesheje akarere. Ariko noneho bakoze isuzuma ry’amatiyo mu cyumweru gishize bigaragara ko amwe yahise yangirika. Turashaka uburyo ayo matiyo azasimbuzwa na bo bakabona amazi”.
Avuga ko bishobora guca mu isoko ryo gushaka amatiyo bikaba byatinda ariko ko agize aho aboneka yari asanzwe ari mu karere byahita byihuta.
SEZIBERA ANSELME


text:
Vivo Energy Rwanda yateye inkunga abanyeshuri 10 binyuze mu Imbuto Foundation
Umuryango Vivo Energy Rwanda watanze inkunga yawo ya buri mwaka ya 3,000,000 yo gufasha abanyeshuri 10 b’abahanga bo mu mashuri yisumbuye, baturuka mu miryango itifashije, igikorwa cyabaye ku wa Kabiri tariki 22 Kamena 2021.
Iyo nkunga ikomoka ku masezerano uwo muryango wagiranye na Imbuto Foundation mu myaka itanu ishize, ajyanye no gufasha abana 10 batishoboye biciye muri gahunda yo gufasha mu myigire ya ‘Edified Generation’.
Umuyobozi mukuru wa Vivo Energy Rwanda, Mr. Saibou Coulibaly, yavuze ko uburezi kuri uwo muryango ari ingenzi.
Yagize ati “Twishimiye kuba twabashije gufasha abana b’Abanyarwanda. Uburyo nibuboneka bamwe muri bo tuzabashyira muri gahunda ya ‘Young Talent Programme’, iyo ikaba ari gahunda yo guha ibikoresho abarangije kwiga, biciye mu imenyerezamwuga kuri Vivo Energy Rwanda”.
Biciye muri ubwo bufasha, urwo rubyiruko ruzabona impinduka mu buzima, birufashe mu iterambere ry’igihe kirekire kiri imbere, cyane ko Vivo Energy Rwanda ari umufatanyabikorwa mwiza wa Imbuto Foundation, kandi wiyemeje gukomeza gutera inkunga urubyiruko.
Gahunda yo gufasha mu myigire ya Imbuto Foundation ya ‘Edified Generation’ yatangiye muri 2002, ifite intego yo guha ubushobozi abanyeshuri bo mu mashuri yisumbuye baturuka mu miryango ikennye, bahabwa Amadolari ya Amerika 300 buri mwaka ku mwana, yo kubafasha mu mibereho, ubwishingizi bw’ubuzima n’ibikenerwa ku ishuri.
Biciye muri iyo gahunda, abanyeshuri b’abagenerwabikorwa bakora ingando mu biruhuko, bikabafasha kumenya uko bakwitwara mu buzima, gucunga umutungo ndetse bakanagirwa n’inama zitandukanye ku bijyanye n’ibyo biga. Kugeza ubu abanyeshuri 9,601 bahawe ubwo bufasha mu myigire.
Mu gihe Umuryango Imbuto Foundation wizihiza imyaka 20 umaze utanga ubufasha ku muryango nyarwanda, ufite gahunda yo gukomeza gufasha abanyeshuri b’abahanga ariko babura ubushobozi bwo kujya mu mashuri abacumbikira, ubishyurira amafaranga akenerwa kugira ngo bige muri ayo mashuri ndetse unabafashiriza mu ngando zo mu biruhuko.


text:
Kanseri ni indwara isaba kuvurwa hakiri kare kuko iyo itinze yica, kandi ikaba nta rukingo igira.
Ibi ni bimwe mu bimenyetso bica amarenga y’uko umuntu ashobora kuba ayirwaye akagana kwa muganga hakiri amahirwe yo kumutabara.
1.Inkorora idakira
Hari abarwara inkorora ntikire bakayishakira impamvu zitari zo zayiteye nko kuvuga ko yatewe n’ihinduka ry’ikirere. Nyamara ubushakashatsi bwakozwe n’ikigo cyita ku ndwara za kanseri cyo mu Bwongereza, bwagaragaje ko ½ cy’abantu bakuru barwaye inkorora idakira bagaragayeho kanseri . “ By’umwihariko inkorora irimo amaraso ikwiye kwitonderwa,kuko ishobora kuba ikimenyetso cya kanseri yo mu bihaha
2.Kwituma bidasanzwe
Impuguke mu buvuzi bwa kanseri Barthélemy Bevers avuga ko impinduka mu cyane bitari bisanzwe cyangwa kugira umusarane wahindutse bishobora kuba ikimenyetso cya kanseri y’urura runini.
“ iyo umusarane wabaye mwinshi bidasanzwe haba hari ikibazo mu mara, ni ngombwa kwihutira kwa muganga”.
3.Inkari zihindagurika
“ […] Niba ufite inkari zirimo amaraso, bishobora kuba ikimenyetso cya kanseri yo mu ruhago cyangwa mu mpyiko cyangwa ikibazo cy’indwara isanzwe yo mu miyoboro y’inkari. Ni byiza kwihutira kwa muganga”.
4.Ububabare bwa hato na hato kandi budafite inkomoko
Kubabara mu kiziba cy’inda ku bagore bishobora kuba ikimenyetso cya kanseri y’inkondo y;umura
“ Kugira kenshi ububare si ikimenyetso cya kanseri, ariko iyo ubabare budashira ni ibyo kwitondera: kuribwa umutwe udashira no kubabara mu gatuza bishobora kuba ikimenyetso cya kanseri y’ibihaha kimwe n’uko kubabara mu nda bishobora kuba ari ikimenyetso cya kanseri y’umura ku bagore ”.
5.Guhinduka k’uruhu
Mu gihe umuntu abona uruhu rwe rugenda ruhinduka, ni byiza kwihutira kwa muganga w’uruhu, kuko bishobora kuba ikimenyetso cya kanseri y’uruhu.
6.Igisebe kidakira
Niba ufite igisebe kidakira cyangwa gikira kikagaruka, ihutire kujya kwa muganga mu maguru mashya, kuko cyagombye gukurikiranwa bidatinze.
7.Kuva amaraso mu gitsina bitunguranye
Kuva amaraso bitari ukujya mu mihango bya buri kwezi ni ikintu cyo kwitonderwa, kuko bishobora kuba ikimenyetso cya kanseri y’inkondo y’umura, mu gihe ku bagabo bishobora kuba ikimenyetso cya kanseri ya porositate.
8.Kunanuka mu buryo budasobanutse
Kunanuka byizanye nta ruhare na ruto ubigizemo bishobora kuba ikimenyetso gikomeye cy’uburwayi bukomeye, urugero nk’ikibyimba cyo ku bwonko. Ni byiza kwihutira kwa muganga mu gihe uri guta ibiro.
9.Igishyuti cyangwa kubyimbagatana byizanye
Igihe cyose umuntu agize igishyuti ni byiza kwihutira kwa muganga, kuko bishoboka ko cyaba ari ikimenyetso cya kanseri yibasira ingirangingo zo ku ruhu. “ nk’urugero akabyimba mu gatuza gakunda kuba ikimenyetso cya kanseri y’ibere.
10.Kutabasha kumira
Abashakashatsi bavuga ko kutabasha kumira ibiribwa runaka bikwiye kwitonderwa kuko ari kimwe mu bimenyetso bya kanseri y’ijosi cyangwa umuhogo. Akaba ari byiza kwivuza mu gihe umuntu afite icyo kibazo.
Martin MUNEZERO
ntabwo byoroshye n’indwara zo mu minsi y’imperuka


text:
Ibidukikije
Uburyo Bwihariye Bwifashishijwe Mu Kumenyereza U Rwanda Inkura Zaturutse I Burayi
Ku wa 24 Kamena 2019 nibwo Inkura eshanu z’umukara zaturutse ku mugabane w’u Burayi zageze mu Rwanda, nyuma y’igihe ziba mu cyanya cyororerwamo inyamaswa cya Safari Park Dvůr Králové muri Repubulika ya Tchèque.
Ni inkura zahise zijyanwa muri Pariki y’Akagera ngo zihakomereze ubuzima, zisangayo izindi 17 u Rwanda rwazanye mu 2017 zivuye muri Afurika y’Epfo nyuma y’imyaka isaga icumi zaracitse kubera ba rushimusi.
Kugira ngo zisange mu Rwanda ariko si igikorwa cyari cyoroshye, cyane ko hari hagiye kubanishwa inyamaswa zamenyereye kuba ahantu hato hacungiwe umutekano kandi zizanirwa ibyo kurya n’izari zimenyereye ishyamba rigari, aho buri nyamaswa irya ari uko yahize yareba nabi na yo igahigwa.
Inyandiko igaragara ku mbuga nkoranyambaga za Pariki y’Igihugu y’Akagera igaragaza ko byabaye urugendo rw’ubwenge bwinshi, ngo hato imbaraga zakoreshejwe mu gutwara izo nkura mu rugendo rw’ibilometero 6000 mu ndege zitaba impfabusa.
Uburyo bwa mbere bwakoreshejwe ni uko hubatswe uruzitiro rutandukanya icyanya gisanzwe cya pariki n’aho inkura zagombaga kumenyererezwa, mu gice gito cya pariki. Ibyo byagombaga no korohereza abakozi bazikurikirana buri munsi ngo bamenye uko zibayeho, mu gihe zari zitaramenyera u Rwanda.
Bigaragazwa ko urwo ruzitiro rwagombaga kuba runazitira inkura zimenyereye ishyamba ngo zitinjira aho hantu, igihe cyose ubuyobozi bwa pariki butarizera ko inkura zazanywe zimaze kwigirira icyizere no kugwiza ubushobozi bwatuma zihangana n’izimenyereye agasozi kimwe n’izindi nyamaswa.
Icyo gihe icyari kigambiriwe kuri urwo ruzitiro cyari uko rudahagarika ingendo z’izindi nyamaswa, rugatangira inkura gusa bitewe na kamere yazo, naho izindi nyamaswa zigakomeza kuva cyangwa kuza muri icyo gice bitazisabye imbaraga nyinshi cyane.
Iyo nyandiko ikomeza iti “Uruzitiro rurimo amashanyarazi rugizwe n’insinga zitatanye uvuye hasi ujya hejuru rwemereraga inyamaswa nto kunyuramo hagati cyangwa munsi. Inyamaswa zimwe zabashaga gusimbuka uruzitiro bidasabye imbaraga nyinshi.”
Uretse ahari uruzitiro, hagiye hashyirwaho ahantu hameze nk’ikiraro ariko hagati y’ibiti harimo imyanya, ku buryo inyamaswa nini ari ho zishobora guca. Hagendaga hanubakwa inkuta nto z’amabuye n’ibiti bitambitse, ibintu byatumaga inyamaswa zisanzwe mu ishyamba zibasha guhita, uretse inkura.
Ubuyobozi bukomeza buti “Nubwo habanje kubaho uguhagarara kw’ingendo, inyamawa zose zabashije kuharenga mu mezi icumi rumaze rwubatswe. Inyamaswa zirya inyama n’ibisamuntu zabashije kubona uburyo bwo kuharenga mbere y’izindi, hakurikiraho izindi nyamaswa nto.”
Impala nini, imbogo, imparage, twiga n’inzovu ni zo zabibashije nyuma y’izindi.
Iyo nyandiko ikomeza iti “Ubuyobozi bwabashije kwemeza ko urwo ruzitiro rutigeze ruhungabanya urujya n’uruza cyangwa uguhura kw’inyamaswa muri ako gace, mu gihe inkura zo zitabashaga gukora ingendo zigenda cyangwa zihinjira.”
Kugeza ubu izo nkura zatangiye kurenga icyo gice cya pariki.
Uruzitiro rwashyizweho n’abahanga babanje gusuzuma ubunini bw’inkura, ariko inyamaswa nini nk’inzovu zikaharenga bitazigoye, naho inyamaswa nk’isha zikahasimbuka cyangwa zigasesera.
Inkura z’umukara ubundi ntabwo zikunda kubana ari nyinshi, buri imwe iba ukwayo. Zizwiho kandi ko zitareba neza ahubwo zikoresha kwihumuriza, ari nacyo gituma nubwo zibarwa mu nyamaswa z’ingome, umuntu ashobora kuzegera cyane igihe yapimye icyerekezo cy’umuyaga ku buryo zidahumurirwa ahantu ari.
Ibyo bigatuma iramutse ikoze ku ruzitiro yashyiriweho isubira inyuma, mu gihe izindi nyamaswa zirwitegereza, zigashaka amayeri yo kururenga.
Mu gukomeza kwita ku gukurikirana inyamaswa, ubuyobozi bwa Pariki y’Igihugu y’Akagera mu mwaka ushize bwatangaje ko inzovu eshanu zambitswe inigi z’ikoranabuhanga (GPS collars) hamwe n’intare eshanu, mu gihe mu mahembe y’inkura icyenda hashyizwemo utwuma tw’ikoranabuhanga (VHF transmitters), dutuma ababishinzwe babasha kuzigenzura.


text:
Apôtre Dr Paul Gitwaza, ni umuyobozi w’Itorero Zion Temple Celebration Centre .Ni umugabo ufite umugore n’abana , avuka mu muryango ukijijwe kuko se umubyara yari umupasiteri . Apôtre Dr Paul Gitwaza yize ubuhinzi ndetse n’imitekerereze ya muntu (Psychologie). Apôtre Dr Paul Gitwaza afite masters na doctorat muri théologie yakuye muri Kaminuza ya Washington muri Leta Zunze Ubumwe za Amerika.
Muri rusange haribyo ikinyamakuru Isezerano.com cyakusanyije cyifuje kubasangiza byerekeranye n’uyu mukozi w’Imana.
1.Yatangiye inzira yo gukorera Imana ari umusore arinda ubuhamya bwe kurinda ashatse.
Ukurikije itangira ry’abandi bakozi b’Imana usanga hari igihe umuntu atangira umurimo mu buto bwe ariko yageramo hagati akica ubuhamya bwe wenda. Bakamuvugaho ko yambuye abantu, ari umuteka mutwe, yateye inda…….
2.Ikindi cyiza yafashije itorero gukura muri rusange, kuko munyigisho ze n’umwe mu bigisha wumva baba bafite kwitwararika mu byo ategura kubaha mu buryo bw’Umwuka, wumva afata igihe agacukumbura cyane.
- Ashobora kwigisha abakivuka mu gakiza
- Abakozi b’Imana
- Abatarakizwa ngo bakizwe
- Abacitse intege……….
( muri Eglise ye niho abantu benshi bigiye gusengera igihugu ngo kibohoke, gusengera abantu satani yaboshye mu buryo bw’umwuka )
3.Umuhamagaro
Kubyerekeye umuhamagaro igihugu cyacu gifite uturuka ku Mana niwe umuntu ubona watanze imfashanyo yo mu buryo bw’Umwuka ku rwego rusumbije andi matorero kuko niwe mu Pasiteri watangiye amatorero muri iki gihe menshi mu Rwanda agera no hanze.
4.Ibyo yavuzweho bibi
Ukurikije uburyo itorero rye ryagiye rikura mu buryo bw’umubare w’abantu n’amafranga, bamuvuzeho ibibi bikurikira:
- Ko akorana na eliminate
- Ko iwe mu rugo afite isanduku irimo inzoka
- Ko yigaruriye abadamu bakomeye bo muri uyu mugi ngo abone uko abakoresha ngo anyage imitungo y’abagabo babo…..
Ariko ibi ntibyamuciye intege ngo abireke nanubu aracyari mu murimo w’Imana.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
I.Umusogongero
Padiri Evariste Nambaje turaziranye bihagije. Twabanye umwaka umwe mu seminari nto ya Nyundo. Mu Nyakibanda ho twiganye mu ishuri rimwe, duhabwa ubupadiri mu cyumweru kimwe(11-18/7/1999), tubuhamwa n’umwepiskopi umwe ari we Bimenyimana Yohani Damaseni, dutumwa gukora ubutumwa muri Diyosezi imwe ya Cyangugu. Padiri Evariste Nambaje akomoka mu i Tyazo h’i Nyamasheke, njye ngakomoka mu Bugarama, paruwasi ya Mushaka.
1. Aho mperukira Padiri Evariste ntiyari umuswa, haba mu ishuri, haba no mu buzima busanzwe. Nta nyungu n’imwe mfite yo kumuvuga uko atari ! Icyo ntigeze numvikanaho na we ni ikintu kimwe gusa ariko kirakomeye : ni imikorere ye ! Kuva na kera, Padiri Evariste Nambaje azwi nk’umuntu utajya ava ku izima ; ukunda GUFATA UBUTEGETSI kandi agategekesha igitugu.
Iyo bamushinze umurimo wo gufasha abandi (poste de service) ahita awuhinduramo urwego rw’ubutegetsi (poste de commandement) ! Icyo kintu gihora kibuza umutekano abantu bose bakoranye na we, baba Abapadiri, Abihayimana cyangwa Abalayiki, arabagora cyane bigatuma kumugirira icyizere bitoroha.
Aho amariye kugirwa umucungamari wa Diyosezi(2003) noneho byahumiye ku mirari ! Ibyahoze ari uburenganzira bw’Abapadiri (droits) yahise abihindura nk’impano ihabwa abo yishakiye ku bwende bwe cyangwa abazi guhakwa cyane (faveurs). Kugira ngo umupadiri azongere guhabwa twa dufaranga bita « intentions de messe » Diyosezi igenera abapadiri kugira ngo bashobore kubaho (abapadiri bo mu Rwanda nta wundi mushahara bagira), ugomba kumuhakwaho, ukamupfukamira, ukamuramya, wagira amahirwe akagira icyo aguha…n’agasuzuguro rugeretse ! Ibi rero njye narabyanze,arabibona, kandi nzi ko atigeze abyakira !
2. Padiri Evariste Nambaje ni umuntu unezezwa no kugaragara nk’aho ari we wenyine ushoboye akazi no kwerekana ko bagenzi be bose b’abapadiri ntacyo bashoboye. Muri urwo rwego, kuko ari we uri ku kigega, ntahwema gukora uko ashoboye ngo anige izindi serivise za diyosezi bityo asigare mu kibuga wenyine ! Afite uburyo bwe butangaje bwo kumva Kiliziya (yitiranya na Evêché), akuyemo paruwasi, amashuri na komisiyo za diyosezi ! Aho yabyigiyeho ntitwari kumwe!
Reka dufate ingero ebyiri gusa.
(1)Nk’ubu rwose uwashyira ahagaragara ukuntu tukiri abayobozi ba Seminari (ndavuga ibyo nzi neza) twajyaga kumukuraho amafaranga yo gutunga abana twiyushye akuya, abana baburaye (siniriwe mvuga abapadiri !) cyangwa twabungije imitima, ntawe utakumirwa !
(2)Komisiyo ya Diyosezi y’Ubutabera n’Amahoro yo sinakwirirwa mvuga ibyayo ! Igihe nayiyoboraga (1999-2005) yakoreshaga amafaranga aturutse mu mishinga yatewe inkunga n’abagiraneza bo mu mahanga, umuntu yaronkanga yiyushye akuya. Kandi ntawe uyobewe ukuntu imikoreshereze ya bene ayo mafaranga igomba no gutangirwa raporo isobanutse ! Nyamara iyo ayo mafaranga yageraga kuri Konti ya Diyosezi , uyu mugabo yayarambikagaho ijanja, agafunga umutwe ; ugasabiriza ukarambirwa ; ukabura icyo ukoresha gahunda ziteganijwe akakwihorera ; ukirakaza akakureka ; ukavuza induru, ukananirwa…Njye rero byageze aho, ndatobora NDAVUGA ! Kuva uwo munsi, Komisiyo ya Diyosezi y’Ubutabera n’Amahoro yahawe ubwigenge yari ikeneye, abayikoramo bariruhutsa.
Gusa ikibazo Padiri Evariste Nambaje ateye muri diyosezi kirenze kure icy’amafaranga, burya ngo ibintu byo birashira bagahaha : Evariste Nambaje yifata nk’Umuyobozi wa Diyosezi ya Cyangugu, kandi nyamara Musenyeri wacu acyicaye ku ntebe ! Abatabizi nibabimenye, umurimo wo kuba Econome, si umwanya w’ubutegetsi muri Diyosezi (Droit Canon siko yabiteganyije), nyamara Padiri Evariste yarawifashishije amera nk’ukoze « Coup d’Etat », ubu niwe mutegetsi da ! We ni ko yiyumva kandi niko yitwara !Uretse ko yibeshya cyane, Nyir’intebe aracyayikomeyeho. Gusa amategeko ya Evariste arambiranye, uwayashyira mu kabati yaba atabaye abatari bake.
Ndibwira ko nyuma y’uyu musogongero, uwakongera agasoma uru rwandiko yanyandikiye yakumva byose mu buryo busobanutse !
II. Iyo Padiri Evariste Nambaje avuga ko yunze Musenyeri na padiri Thomas byamukomeranye aba ashaka kuvuga iki ?
Ko umupadiri yagirana amakimbirane n’umushumba wa Diyosezi ye, ni ibintu bisanzwe, byaba kuri buri wese. Kugarura ikibazo cyarangiye neza nk’uko abyivugira, Padiri Evariste arabiterwa n’izi mpamvu eshatu zikurikira :
(1)Agamije guhindura Musenyeri igikoresho n’ingabo ahora yikingira iyo agiye guhemukira abandi.
(2)Arifuza kongera kwatsa umuriro. Bishatse kuvuga ko buriya afite ibibazo bikomeye mu kazi ke, maze kugira ngo arangaze abantu akaba ashaka ba Nyirurutwerunini (Bouc-émissaire) abyegekaho ! Padiri Thomas ni we ntama y’igitambo abonye ijyanye n’igihe tugezemo ! Il n’est pas tout à fait bête cet Evaritse !
(3)Kwerekana ko ari Umuntu w’igitangaza, ko ari we ufite UBUBASHA bwo gukemura ibibazo muri diyosezi. Uwashishoza ntibyamugora guhita abona ko ahubwo Padiri Evariste agambiriye guhishira ikintu gikomeye : IKIBAZO GIKOMEYE diyosezi ya Cyangugu ifite, muri iki gihe, ni Padiri Evariste ubwe. Kandi rero n’umuti wacyo ntahandi ukwiye gushakirwa, hatari aha nyine !
Hari amakosa dukora agatera ingorane mu mibereho y’umuntu ku giti cye ariko ubuzima bugakomeza . Ariko mu bihe bikomeye, kwitiranya ikibazo n’igisubizo byo bishobora gusenya umuryango ndetse bikaba byanakururira ishyano igihugu cyose ! Niyo mpamvu dukwiye gusabira abashinzwe gufata ibyemezo ingabire ikomeye y’Ubushishozi.
III. Ku byerekeye abantu bahora bateragizwa bashinjwa guha Leprophete.fr amakuru, Nyirabayazana aragaragaye :
Padiri Evaritse arabyivugira muri aya magambo :
« Maze igihe numva ko hari abantu muvugana ndetse n’abo wandikira ukanyikoma…
Muvandimwe Padiri, abantu muvugana bari mu Rwanda baba abapadiri, abihayimana cyangwa abakirisitu, sinzi ibyo bakubwira cyangwa inama bakugira. Icyakora niba hari umuntu ukugira inama yo gukomeza umurongo wa ruriya rubuga leprophete.fr aragushuka,abifitemo inyungu cyangwa arashaka kukuroha mu rwobo kugira ngo arebe uko uzarwikuramo.
Muvandimwe Padiri Thomas, kuva watangira kwandika ku rubuga leprophete.fr, sinahwemye kubwira abantu cyane cyane abo nabaga nkeka ko muvugana ko ugomba kuruhagarika … »
Muri Diyosezi hari abapadiri bahozwa ku nkeke n’ubutegetsi, ngo nibo baha abapadiri ba Leprophete amakuru. Yewe hari n’abenda gufungwa ! Twajyaga twibaza aho izo mpuha zituruka tukahayoberwa. None birasobanutse ! Ibuye ryagaragaye, ntiryongera kwica isuka. Umva ko padiri Thomas na Fortunatus ari bo bakurura urwikekwe mu bapadiri b’i Cyangugu da ! Abo padiri Evariste akeka murimenye !
IV. Uko padiri Evariste asuzugura ububasha bw’inzego za Kiliziya.
Padiri Evariste Nambaje aragira ati :
1. « Sinzi niba warigeze kuvugana n’Umushumba wa Diyosezi cyangwa Musenyeri Igisonga cy’Umwepiskopi ngo wumve icyo babitekerezaho .
Ariko icyo babitekerezaho bagitangaje ku mugaragaro ndetse n’Inama nkuru y’Abepiskopi Gatolika mu Rwanda ».
Niba Musenyeri wa Cyangugu n’urwego rw’Inama nkuru y’Abepiskopi b’u Rwanda baravuze icyo batekereza ku kinyamakuru leprophete.fr, Padiri Evariste we abigarutseho nka nde ? Ni uko se arushije ububasha ziriya nzego noneho we akaba agiye gufata icyemezo bo batashoboye cyangwa batinye gufata ? Ndabona ari cyo padiri Evariste ashaka kugaragaza !
(2) Wenda ntibakwandikiye ibaruwa yo guhagarika urwo rubuga rwawe, ngo niwanga bagufatire ibyemezo bakurikije amategeko ya Kiliziya ariko bagaragaje aho bahagaze.
Padiri Evariste Nambaje , uretse ibyo yihangishaho, si umuvugizi wa Musenyeri, nta n’ubwo ari Intumwa y’Inama Nkuru y’Abebiskopi b’u Rwanda. Biragaragara rero ko we ahubwo azinduwe no kunenga imikorere y’inzego za kiliziya, akaba yifuza ko « nafatirwa ibyemezo hakurikijwe amategeko ya Kiliziya » ! Icyo Padiri Evariste yiyibagiza ni uko ayo mategeko ya Kiliziya atarusha Abepiskopi b’u Rwanda kuyamenya. Ikindi yirengagiza ni uko amategeko ya Kiliziya twayiganye ! Azasubire no mu ndangamanota z’icyo gihe, azasanga atarandushaga amanota meza ! Amategeko nyazi kumurusha, yaba aya kiliziya, yaba n’ay’ibihugu ! Nzi neza aho uburenganzira bwanjye butangirira n’aho bugarukira. Ngaho se Padiri Evariste natange ingingo imwe y’amategeko ya Kiliziya ibuza umupadiri gushinga ikinyamakuru cyangwa gutangaza ibyo atekereza, cyane cyane iyo yamagana akarengane kagirirwa abakene izuba riva! Bimenyere aha , kugira ngo umuntu ahanwe, agomba kubanza guhamwa n’icyaha giteganywa n’itegeko. Va mu bifitirano rero, mu Kiliziya ho si mu ishyamba (jungle) !
(3) Arakomeza akivamo agira ati : Kandi kuguheza mu kirere no mu gihirahiro, ni ikibazo gikomereye impande zose ».
Ndabona uyu mupadiri agomba kuba anafite uburwayi bukomeye busa na « hallucinations », nkaba nari ntarabimenya ! Ibi yita « kuguheza mu kirere » arabikura he? Ni nde wampejeje mu kirere ? Ko nzi ko nta gihano ndimo, ko nkora ubutumwa bwanjye nk’uko bisanzwe, arashaka kuvuga iki ?
Arongeraho ngo « ni ikibazo gikomereye impande zose » ! Izo mpande ni izihe ko ku ruhande rwanjye (niba rubaho !), nta kibazo mfite ?
Nta mpamvu yo gutinda kuri iyi ngingo, iyi mvugo ya Padiri Evariste si imvugo isanzwe ya Kiliziya ! Ni ukuvuga ko afite undi avugira utari Kiliziya ; afite uwamutumye. Kwitoza iby’ubucamanza hari ijisho bitanga : nk’ubu narangije kubona indice matériel, yerekana ko email padiri Evariste Nambaje yanyoherereje yahererekanyijwe hagati y’abantu banyuranye. Icyo yihutiye ni ugusiba amazina y’uwayimwoherereje ariko birigaragaza ko yayohererejwe n’undi muntu, we akankorera faire suivre gusa !!! Bya bindi nyine by’uwububa… !
Abibwiraga ko email nohererejwe ari privé, si ko biri ! Ubwo rero kuvuga ko padiri Evariste afite uwo akorera ni impamo kandi ntibigoye kumumenya ! Ndabona yiyambitse ikoti rya Minisitiri w’Ubutegetsi bw’igihugu, wa wundi wigeze kuvugira mu bitangazamakuru ko abapadiri ba leprophete.fr bagomba gufatirwa ibyemezo, mbese aka wa mutegetsi wundi wivugiye ngo « n’iyo nta cyaha baba barakoze, bazoherezwe i Roma » ! Aya mateka yacu ko ahora yinyuramo se di, tuzabigenza gute ?! Ikibazo noneho ni uko n’i Roma twari twaramuhungiye, padiri Evariste atangiye kuhadusanga ! Noneho se ubu tuzerekezwa he ? Gusa padiri Evariste ntakiyibagize ko isi ari umubumbe : iyo uyizengurutse cyane, uhingukira aho waturutse : si i CYANGUGU ?
V. Ubutumwa bw’ingenzi padiri yashakaga gusohoza
Nyuma yo gukwiza impuha yifashishije ikinyamakuru Igihe.com n’umupadiri yagushije mu mutego akamwandikisha inkuru yiswe « Imbuga zo hanze nizireke guharabika Diyosezi ya Cyangugu », noneho Padiri Evariste Nambaje areruye arasinya :
« …ndagira ngo nkugire indi nama yagufasha :
1° Guhagarika urubuga rwa leprophete.fr cyangwa kuruha undi murongo w’ibitekerezo.
2° Gusaba imbabazi abanyarwanda, abakirisitu n’abandi bantu urwo rubuga rwakomerekeje.
3° Gusaba imbabazi abantu ku giti cyabo baharabitswe kandi bandagajwe n’urwo rubuga. »
Aha rero niho Padiri Evariste yivamo, agasobanura ibintu. Ndasabwa guhagarika urubuga rwa Leprophete.fr kandi ngasaba imbabazi abo rwakomerekeje bose ! Icyakora yibagiwe kumpa liste y’abo urubuga rwakomerekeje ! Kuba atabavuze ni uko azi neza ko nta we ubayobewe :
Ni babandi bishe abakirisitu kandi bitwa abashumba ; ni ba bajura bitwaje ubutegetsi bambuye abaturage bo mu Bugarama imirima yabo yo mu gishanga cy’umuceri ; ni babamamyi bitwa ko ari abayobozi ariko akaba ari nta kindi bakora uretse kugaragura abaturage b’umurenge wa Muganza mu kiziba bakakibaryamishamo umunsi wose bareba mu zuba ; ni ba bandi basenyera abaturage utururi twabo, bakabarandurira imyaka, bakabashahura…Ni babandi bashimishwa no gutindahaza rubanda rwikeneye babaca imisoro n’amakoro y’urudaca, …Bene abo , padiri Evariste nibo yikundira.
Ng’abo abo uyu musaserdoti wa Nyagasani ashaka ko nsaba imbabazi ! Ubu se nakongeraho iki koko ? Mu Rwanda haramutse hari abandi bapadiri benshi bumva ikibazo cy’akarengane kari mu gihugu nk’uyu Evariste Nambaje …byaba biteye agahinda. Simbona ukundi nabyita.
VI.Umwanzuro (Last but not least!)
Padiri Evariste arasoza agira ati:
“Nyuma y’ibyo, niba ushaka kuza mu Rwanda, nzaguha umusanzu wanjye ushoboka muri iyo gahunda yo gusaba imbabazi no kongera kumenyera”.
Le point est là, ibindi byo kwari ukujijisha : Gutaha mu Rwanda kwanjye hari abo bibangamiye!
(1) Nyamara nk’uko nigeze kubitangaza, gutaha mu Rwanda ni uburenganzira bwanjye nk’umwenegihugu ! Ntawe nteze kubisabira uruhushya. Kuba hari abumva ko ari abenegihugu kurusha abandi bakaba bashinzwe kutwakira no « kutumenyereza », kandi bakadutumaho ko tudashobora kwinjira mu gihugu tutabanje kubapfukamira no gusaba imbabazi z ‘ibyaha tutakoze, byerekana ikintu gikomeye : Urugamba ruracyari rurerure!
(2) Niba Padiri Evariste Nambaje n’abo bafatanya ibi bikorwa bya « intimidation » ari udutsiko dukora ku giti cyatwo, inzego z’ubutegetsi bw’igihugu zitabirimo, turasaba Abayobozi b’igihugu ko bahagurukira (neutraliser) aba bagizi ba nabi bitwaza gukunda igihugu kurusha abandi bagahonyora uburenganzira shingiro bw’abandi ! Dore aba nibo ahubwo bica igihugu, bakagihesha ishusho mbi mu ruhando rw’amahanga!
(3) Niba Padiri Evariste n’abafatanyabikorwa be bari gushyira mu bikorwa politiki y’ishaka FPR-Inkotanyi riri ku butegetsi, icyo gihe abenegihugu badashyigikiye iyi politiki nabo bakwiha ingamba zo kuyamagana no kuyirwanya kugeza ivuyeho. Ni uburenganzira bwabo. (La résistance contre l’oppression est un droit naturel et imprescriptible de l’homme: cfr DDHC, art 2)
(4) Niba hari uwifuza kugira ubutumwa bw’umwihariko angezaho ntakeneye kunyura kuri Padiri Evariste Nambaje! No ya telefoni yanjye ni 0033647434465.
(5) Naho wowe muvandimwe Padiri Evariste Nambaje, mu gihe nkomeje kukwifuziza kurushaho kwimenya kurusha uko wibwira ko uzi abandi, no gufata umwanya wo gukemura ibibazo byawe bitoroshye mbere yo kwigerekaho ibya padiri Thomas utagukeneyeho ubufasha ,
RENDEZ-VOUS i CYANGUGU, Le jour J. A très bientôt.
Padiri Thomas Nahimana.
PovCon (lundi, 04 juin 2012 19:14)
sans vaseline il te faut toi


text:
Nyiricyubahiro Cardinal Antoine Kambanda, yasomye Misa ya mbere yabaye mu Kinyarwanda kuri iki Cyumweru, tariki ya 29/11/2020 nyuma yo kwambikwa umwambaro ugenewe ba Cardinal.
Ni misa yasomye mu Kinyarwanda, muri Bazilika Santa Maria in Trastevere. Mu gitambo cya cya misa, Nyiricyubahiro Karidinali Kambada yabanje gushimira Imana, ku bwo guhabwa inshingano zo kuyikorera nk’Umukaridinali.
Karidinali Kambanda yavuze ko ibirori n’ibyishimo byo guhabwa ubukaridinali, byaje bihurirana n’intangiriro z’igihe cya adiventi, igihe cyo kwitegurira umukiza ugiye kuza.
Mu gitambo cya misa, Cardinal yasabye abakirisitu kwitegura kwakira Yezu Kirisitu uri hafi kuza. Yavuze ko mu gihe cya adiventi, Kiriziya ifata umwanya wo kwitegura, kugira ngo uwo mukiza atazaza abatunguye.
Yagize ati “Ni mube maso kuko mutazi igihe azazira, haba ku mugoroba, mu gicuku, mu nkoko mu rukerera cyangwa mu gitondo”.
Yagize ati “Ni ibyishimo kandi ndagira ngo nshimire Imana aka kanya n’aha hantu twabonye, kuko ni bake cyane muri mwebwe kubera ibi bihe turimo mwashoboye kuza muri iriya mihango ejo na misa y’uyu munsi. Kubona rero tubonye aka kanya ngo twifatanye gushimira Imana, ndashimira Imana cyane gutura iki gitambo cy’Ukarisitiya.”
“Ni igitambo cya mbere ntuye cy’Abanyarwanda, mu Kinyarwanda, nyuma yo guhabwa izi nshingano. Kera iyo twatahaga abasaza baratubazaga bati ‘u Rwanda rw’iyo baraho?’ Uyu munsi rero ni u Rwanda rw’ino, ndagira ngo mbashimire, kandi mucyo twerekeze imitima yacu kuri Nyagasani, tumushimire iyi ngabire ikomeye yahaye Kiliziya y’u Rwanda.”
Ayo magambo yayavuze ashimira abaje kwifatanya na we muri iyi misa, baba ababa i Roma, ndetse n’abaturutse hirya no hino ku isi bakoze ingendo ndende baje kwitabira umuhango wo guhabwa Ubukaridinali.
Yashimiye kandi Abepisikopi Anaclet Mwumvaneza wa Diyoseze ya Nyundo ndetse na Harolimana Vincent wa Diyoseze ya Ruhenngeri baje bahagarariye inama nkuru y’Abepisikopi.


text:
Ikinyamakuru ‘The Ladders’ cyagerageje gukusanya iby’ingenzi umuntu yagakwiye kuba afiteho ubumenyi mbere y’uko agera mu kigero cy’imyaka 50 harimo n’ibyo yagakwiye kuba yaramenye mbere yo kuzuza 40.
Gusangiza abandi ibyo uzi
Kuri iyi ngingo, umuntu agirwa inama y’uko mu gihe hari ikintu afiteho ubumenyi bwisumbuye akwiye gushakisha uburyo bwose bushoboka hari abandi asangiza kuri ubwo bumenyi, baba ari abakiri bato cyangwa se bakaba abandi kabone nubwo baba badakora mu rwego rumwe rw’imirimo.
Uretse kuba byungura ubumenyi abandi, ibi ngo bizamura uburyo bw’imibanire yawe n’abantu mukunze kuba muri kumwe ndetse abahanga mu by’imiyoborere bo banatanga inama ko buri muntu byaba byiza aramutse ashatse inshuti bahanahana ibitekerezo bakungurana inama kuva bakiri mu myaka yo hasi.
Gusaba imbabazi
Iyo umuntu aguye mu ikosa runaka cyangwa akibeshya ku kintu, hari ubwo abanyarwanda bamwe bajya bakunda gutebya bakavuga ko ikinyabupfura n’igifaransa nta muntu ubyiga ashaje icyakora ku rundi ruhande hariho imvugo ivuga ko umuntu wese ashobora kwibeshya nubwo gusaba imbabazi byo atari igikorwa buri wese abasha gukora bimworoheye.
Kerry O’Malley umenyerewe mu bijyanye n’itumanaho avuga ko uburyo buboneye bwo gusaba imbabazi by’umwihariko nko mu kazi, ari ukubikora umuntu atabanje kuzarira, kugerageza gusanga uwo ukoreye ikosa mu buryo bwihariye ukazimusaba, ukamubwira uko byari byakugendekeye ukanamugaragariza uko ugiye kwirinda kuzongera kugwa mu ikosa nk’iryo ubutaha.
Ibi ngo ntibifasha gusa usabwe imbabazi ahubwo binaruhura umutima w’uzisabye akareka kubaho mu rwikekwe.
Kwitoza gufata umwanya ukawumara uri wenyine
Kugira inshuti magara mugirana ibihe runaka ni ingenzi mu buzima ndetse binazanira umuntu ibyishimo n’ubuzima bwiza ariko ngo no gufata akanya ukihugika ahantu wenyine ukagira igihe cyo kwitekerezaho ni ingenzi kuko ngo umuntu igihe cyose adakwiye guhorana n’abandi byaba mu buryo bw’umubiri cyangwa ubw’amashusho.
Kuvumbura ikinyoma
Kubasha kugira ubushobozi bwo kumenya niba umuntu runaka arimo kubeshya mu byo avuga, ni inkingi y’ingenzi mu bumenyi umuntu wese akeneye kuba afite kuva agifite imyaka mike kuko bishobora kumufasha kuvumbura ikinyoma mu gihe hari umuntu uri kumucutiranyaho amagambo amucabiranya cyangwa bigatuma umuntu amenya niba uwo bavugana afite ibindi bintu ari gutwikira.
Kumenya guhangana n’imihangayiko
Ubuzima butera guhangayika budashingiye ku cyiciro cy’imibereho umuntu arimo ndetse ngo kubasha kubaho muri iyo mihangayiko yabwo yose ntibishingira ku kwirengagiza ibiguhangayikisha bikakubuza amahwemo ahubwo bifatira ku kwiga uburyo bwiza bwo gukemura ibibazo bigutera guhangayika.
Umuntu kandi akwiye kwibanda cyane ku gukora ibyo abasha kugenzura kandi akanahora azirikana ikintu kimufasha gusohoka mu bibazo by’umuhangayiko.
Ibindi umuntu akwiriye kuzirikana mbere yo kugeza imyaka 50 harimo kumenya kwisabira icyo akeneye, kumenya kugisha inama nk’inkingi igusabanisha n’abandi, kumenya kumva ukirinda kuvuga menshi no kugira ubushobozi bwo kuba wakorana n’umuntu udakunda kandi ugaharanira guhora wunguka inshuti nshya.
The Ladders ivuga ko kandi umuntu yakabaye azi uburyo bwo kuganira, akagira igihe aryamiraho n’icyo abyukiraho kigenwe, kuba yashobora gutangiza ikiganiro mu gihe yitabiriye ibirori akazirikana cyane kuzigamira izabukuru, gushyira imbaraga mu mibanire n’abandi hakiri kare kuko abenshi bicuza kuba batarabikoze iyo imyaka itangiye kubasiga ndetse ngo umuntu akwiye kuba yaritoje kuvuga “oya” mu gihe cyose bibaye ngombwa ku buryo yanabasha kubikora ku mukoresha we.


text:
Itorero ry’Abangilikani mu Rwanda, EAR, ryatangaje ko ryiyemeje kurwana inkundura n’amatorero yo mu bihugu bikomeye, ayobowe n’irya Leta Zunze Ubumwe za Amerika,(USA) akomeje kurihatira gusezeranya no guha umugisha abahuje ibitsina (abatinganyi).
Muri iki Cyumweru, Umwepiskopi Mukuru w’Abangilikani mu Rwanda, Onesphore Rwaje, yitabiriye inama iziga ku buryo itorero ry’Abangilikani ritacikamo ibice kubera kwemera gusezeranya abatinganyi.
Ubuyobozi bwa EAR, bwatangaje ko muri iyo nama, u Rwanda ruzasaba ko amatorero y’Abangilikani bo mu bihugu byimitse ubutinganyi yisubiraho, cyangwa akavanwa mu Ihuriro Mpuzamahanga ry’iri torero.
Umunyamabanga Mukuru wa EAR, Rev. Francis Karemera yabwiye Imvaho Nshya ko hashize igihe kinini abashumba bo mu Rwanda biyemeje gutsimbarara, ntibemerere abatinganyi guhabwa umugisha no gushyingiranywa, kabone nubwo bashyirirwaho ibihano.
Ati” Twiyemeje kurwanya ikintu cyose gihabanye n’inyigisho zo muri Bibiliya, twemera ko abatinganyi bagomba kubanza bakihana, bakemera gushyingiranwa n’abo badahuje igitsina mbere yo kwinjira mu itorero.”
U Rwanda rwafatiwe ibihano
Karemera yakomeje avuga ko nyuma yo kubona ko Abangilikani bo mu Rwanda badakozwa ibyo gushyingira abatinganyi, Leta Zunze Ubumwe za Amerika zabafatiye ibihano.
Ati” Bahagaritse ibikorwa baduteragamo inkunga, bageneraga abapasiteri amafaranga yo kubahugura, bakabaha buruse bakajya kwiga ariko ubu byarahagaze.”
Karemera avuga ko nta bindi bikorwa byadindijwe no kudaha intebe ubutinganyi mu Rwanda, ariko umwe mu bayobozi bakuru b’itorero utashatse ko izina rye ritangazwa, yasobanuye ko hari imishinga yadindiye indi igahagarara burundu.
Yagize ati” Batwimye inkunga z’imishinga n’ubundi bucuti twari dufitanye, hari kandi n’abo twe ubwacu twanze ko badutera inkunga kuko babanzaga kudusaba ibidashoboka,… badusabaga kwimika ubutinganyi.”
Uyu muyobozi yongeyeho ko ubu EAR imaze imyaka myinshi ishaka uburyo yakwigira, igakomeza ibikorwa byayo idakeneye inkunga zaturutse ku bihugu bikomeye.
Mu Rwanda nta mutinganyi w’Umwangilikani uhari
Ubuyobozi bwa EAR, bwemeza ko mu bayoboke b’Abangilikani nta mutinganyi urimo, bushimangira ko hagize uwo bamenya, ntahite yihana ngo atangaze ku mugaragaro ko aretse yo ngeso, bahita bamwirukana mu itorero.
Karemera yagize ati” Kugeza ubu ntawe turabona mu itorero, tubyumva mu makuru ngo mu Rwanda naho barahageze, ariko ntawe tuzi, abonetse twamwigisha akagaruka mu murongo cyangwa akirukanwa.”
Amateka y’ubutinganyi mu itorero ry’Abangilikani
Ugutsimbarara kw’itorero ry’Abangilikani mu Rwanda si ukwa vuba aha, uwahoze ari umushumba w’iri torero, Musenyeri Emmanuel Collin, ni umwe mu bagiye bazamura ijwi mu nama zahuzaga abepiskopi bo hirya no hino ku Isi, kugeza ubwo agiye mu kiruhuko cy’izabukuru agasigira ubushumba Onesphore Rwaje.
Ikibazo cyo gushyingira abatinganyi cyatangiye mu itorero ry’Abangilikani kuva muri za 1990. Mu 1998 Inama y’Abepiskopi ya Lambeth mu Bwongereza yanzuye ko ubutinganyi butajyanye n’Ijambo ry’Imana.
Ariko mu 2002, diyosezi ya New Westminster muri Canada yemeje ko abatinganyi bahabwa umugisha, mu 2003 abatinganyi babiri basabye guhabwa ubusenyeri mu Bwongereza no muri USA.
Gene Robinson, umutinganyi ubyiyemerera ku mugaragaro, yahawe inkoni y’ubushumba mu 2004. Ibi byatumye bamwe mu bepiskopi biganjemo abo mu bihugu bya Afurika batitabira inama y’itorero ku rwego rw’Isi yo mu 2008.
Ukwigomeka kw’ibihugu bikennye
U Rwanda, kimwe n’ibihugu byo muri Afurika, Amerika y’Epfo na Aziya byagaragaje uburakari bitewe no kuba ubutinganyi buri guhabwa intebe , abasenyeri 1148 bahise batumiza inama yabereye I Yeruzalemu mu 2008, batangaza ko bitandukanyije n’abo mu bihugu bikomeye byo mu Burengerazuba bw’Isi.
Kuri abo hiyongeraho abirabura n’abandi bangilikani bake bo mu bihugu byo mu Burayi, USA na Canada. Bose hamwe bahuriye mu ihuriro , GAFCON, bemeza ko ibihugu bishaka ubutinganyi byirukanwa, bikitwa irindi torero ritari Angilikani.
Bamwe basanga inama izaba muri iki cyumweru ishobora kuzatuma iri torero ricikamo ibice bibiri, kuko mu mpande zihanganye nta na rumwe rwiteguye kuba ku izima.
Yanditswe kuya 12-01-2016 saa 06:38′ na Imvaho Nshya